Darurat, Muhyiddin, fail batal saman pemula Khairuddin
Oleh NUZULSHAM SHAMSUDDIN

17 Februari 2021, 6:40 pm
KUALA LUMPUR – Perdana Menteri Tan Sri Muhyiddin Yassin dan Kerajaan Malaysia memfailkan permohonan untuk membatalkan saman pemula bekas penyelaras Parlimen Jasin Pakatan Harapan (PH), Datuk Seri Khairuddin Abu Hassan berhubung isu darurat.
Muhyiddin dan Kerajaan Malaysia memfailkan permohonan membatalkan saman itu menerusi Peguam Persekutuan di Mahkamah Tinggi di sini hari ini.
Dalam permohonan itu, Muhyiddin mendakwa saman pemula yang difailkan Khairuddin adalah mengaibkan, remeh atau menyusahkan selain penyalahgunaan proses mahkamah.
Sementara itu dalam afidavit sokongan melalui Peguam Cara Negara Datuk Abdul Razak Musa,  tiada sebarang bukti dalam permohonan Khairuddin, mahupun afidavit sokongannya yang menyokong penegasan plaintif bahawa Muhyiddin sebagai defendan pertama telah hilang kepercayaan majoriti Ahli-Ahli Dewan Rakyat.
“Saya sesungguhnya percaya dan menyatakan permohonan plaintif adalah sia-sia dan membazirkan masa mahkamah kerana hanya mengandungi persoalan semata-mata tanpa matlamat yang sahih dan tidak memberikan manfaat kepada mana-mana pihak,” katanya.
Pada 18 Januari lalu, Khairuddin memfailkan saman pemula terhadap Muhyiddin dan Kerajaan Malaysia bagi mencabar tindakan Muhyiddin itu menasihati Yang di-Pertuan Agong pengisytiharan Proklamasi Darurat.

Khairuddin, selaku plaintif memfailkan saman itu  dengan menamakan Muhyiddin dan Kerajaan Malaysia masing-masing sebagai defendan pertama dan kedua.
Dalam saman pemula itu, Khairuddin memohon mahkamah memutuskan empat persoalan keperlembagaan, antaranya sama ada nasihat seorang perdana menteri yang didakwa telah hilang kepercayaan majoriti Ahli-Ahli Dewan Rakyat untuk mencadangkan kepada Yang di-Pertuan Agong bagi satu pengisytiharan Proklamasi Darurat adalah tidak sah dan tidak berperlembagaan.
Selain itu Khairuddin memohon mahkamah memutuskan sama ada nasihat bagi pengisytiharan Proklamasi Darurat oleh perdana menteri kepada Yang di-Pertuan Agong itu telah dibuat ‘in fraudem legis’ yang mana ketika memberi nasihat itu beliau didakwa telah hilang kepercayaan majoriti Ahli Dewan Rakyat untuk terus kekal sebagai perdana menteri.
Plaintif turut memohon mahkamah memutuskan sama ada mesyuarat jemaah menteri yang diketuai perdana menteri yang didakwa telah hilang kepercayaan majoriti Ahli Dewan Rakyat untuk mencadangkan Proklamasi Darurat kepada Yang di-Pertuan Agong adalah tidak sah dan tidak berpelembagaan. -K! ONLINE


Nelayan dikhuatiri lemas jatuh dari bot
Oleh MOHD SYALMIZI HAMID

17 Februari 2021, 5:53 pm
SEBERANG PERAI – Seorang lelaki dikhuatiri lemas selepas dilaporkan terjatuh ke dalam laut di muara Sungai Chenaam, Nibong Tebal di sini hari ini.
Mangsa, dikenal pasti sebagai Abdul Jalil Abu Bakar, 52, dilaporkan hilang selepas terjatuh dari sebuah bot dinaikinya kira-kira pukul 8 pagi selepas nelayan menjumpai bot itu.
Jurucakap Jabatan Bomba dan Penyelamat negeri berkata, pihaknya bergegas ke lokasi kejadian untuk usaha mencari dan menyelamat mangsa di sekitar lokasi.
Jurucakap itu berkata, setakat kini, mangsa belum ditemui.
Operasi berkenaan dijalankan oleh bomba dari Balai Bomba dan Penyelamat (BBP) Nibong Tebal sambil dibantu BBP Sungai Bakap serta Pasukan Penyelamat di Air (PPDA) BBP Bandar Perda dan Paya Terubong. – K! ONLINE


Polis cedera ketika kejar kenderaan lari pemeriksaan
17 Februari 2021, 4:40 pm
PETALING JAYA – Tindakan nekad dua anggota polis mengejar sebuah kenderaan yang lari daripada pemeriksaan berakhir dengan tragedi apabila merempuh sebuah kereta lain di persimpangan lampu isyarat Jalan Sultan Haji Ahmad Shah-Jalan Tuanku Abdul Halim, Kuala Lumpur di sini malam tadi.
Akibat rempuhan itu, Lans Koperal Muhamad Sha’ad Muhamad Sha’id, 28, cedera di tangan kiri manakala rakan setugas, Lans Koperal Muhammad Ramadhan Ghazali, 27, tidak mengalami sebarang kecederaan.
Ketua Jabatan Siasatan dan Penguatkuasaan Trafik (JSPT) Kuala Lumpur, Asisten Komisioner Zulkefly Yahya berkata, kejadian berlaku kira-kira pukul 10.20 malam ketika kedua-dua anggota dari Cawangan Jabatan Pencegahan Jenayah dan Keselamatan Komuniti (JPJKK) Ibu Pejabat Polis Daerah (IPD) Sentul mengejar sebuah kenderaan yang lari daripada pemeriksaan polis.
Jelasnya, kemalangan berlaku ketika kereta peronda polis jenis Honda Civic mengejar sebuah kereta Volkswagen Golf GTi dipandu seorang lelaki dengan memasang lampu beacon dan siren.
“Ketika melalui lokasi kejadian, secara tiba-tiba sebuah kereta jenis Perodua Myvi yang dipandu seorang wanita berusia 26 tahun keluar dari kiri jalan.
“Tindakannya keluar secara mengejut menyebabkan kereta peronda gagal mengelak lalu merempuh kenderaan tersebut,” ujarnya dalam kenyataan hari ini.

Ujar beliau, ekoran rempuhan itu, salah seorang anggota polis yang juga pemandu mengalami kecederaan di tangan kiri manakala pemandu Perodua Myvi turut cedera di bahagian perut.
“Kedua-duanya dikejarkan ke Hospital Kuala Lumpur (HKL) untuk rawatan lanjut,” ujarnya.
Katanya, kes disiasat mengikut Seksyen 43(1) Akta Pengangkutan Jalan 1987. K! ONLINE


Warga asing daftar vaksin tidak akan ditahan -KJ
Oleh AHMAD SHAHERMAN SHAMSURI

17 Februari 2021, 4:59 pm
PUTRAJAYA – Menteri Sains, Teknologi dan Inovasi, Khairy Jamaluddin Abu Bakar memberi jaminan pekerja asing tanpa izin tidak akan ditahan apabila mereka tampil untuk mendapatkan vaksin Covid-19.
Beliau yang juga Menteri Penyelaras Program Imunisasi Covid-19 Kebangsaan berkata, kerajaan akan bekerjasama dengan pelbagai pihak termasuk kedutaan asing, organisasi antarabangsa, pertubuhan bukan kerajaan (NGO) bagi menggalakkan pekerja asing dan pelarian mendaftar dalam program vaksinasi.
“Saya fikir ini mesej penting yang perlu disampaikan agar mereka boleh tampil dengan rasa yakin bahawa kerajaan akan memberi vaksin dan bukan untuk menahan mereka,” katanya dalam sidang akhbar di sini hari ini.
Khairy Jamaluddin berkata, Kementerian Dalam Negeri dan Kementerian Sumber Manusia juga sudah dimaklumkan untuk mewujudkan sebuah pelan pelaksanaan bagi mendekati pekerja asing berdokumen dan tanpa dokumen berhubung program imunisasi itu.
“Bagi pekerja asing yang ada dokumen, kami akan bekerjasama dengan majikan mereka untuk memastikan maklumat dapat disalurkan bagi membolehkan temu janji vaksinasi dapat dibuat.
Dalam pada itu, Khairy Jamaluddin mengulangi jaminan bahawa Malaysia akan menerima penghantaran baharu daripada syarikat pengeluar vaksin Pfizer jika ia tidak berkesan terhadap mutasi virus Covid-19.

Beliau berkata, jaminan itu terkandung dalam klausa perjanjian bekalan vaksin yang ditandatangani kerajaan sebelum ini dengan syarikat terbabit. -K! ONLINE


Tujuh sindiket pelaburan bitcoin diberkas, curi elektrik RM8.6 juta
Oleh MOHAMAD FAIZAL HASHIM

17 Februari 2021, 4:49 pm
JOHOR BAHRU – Polis Johor melumpuhkan sindiket perlombongan bitcoin yang menjalankan kegiatan mencuri arus elektrik dengan menahan tujuh suspek dalam operasi besar-besaran di tiga daerah di negeri ini pada Isnin dan semalam.
Ketua Polis Johor, Datuk Ayob Khan Mydin Pitchay berkata, sebanyak 1,746 unit mesin melombong bitcoin bernilai RM2.6 juta dirampas di 21 premis dalam operasi bersepadu bersama pasukan Seal Tenaga Nasional Berhad (TNB).
Katanya, kesemua tujuh suspek yang ditahan berusia lingkungan 24 hingga 64 tahun dalam serbuan terbabit.
“Hasil risikan yang dibuat selama sebulan, polis berjaya menumpaskan kegiatan mengubahsuai pendawaian elektronik dengan tujuan mencuri arus elektrik bagi menjalankan aktiviti perlombongan bitcoin di negeri ini.
“Sindiket yang aktif beroperasi sejak awal tahun lalu ini menjalankan kegiatan mereka di tingkat atas premis rumah kedai bagi mengelakkan di kesan pihak penguatkuasa.
“Setiap seunit mesin melombong bitcoin berkenaan memerlukan satu kuasa kuda (horsepower) seperti digunakan alat penghawa dingin untuk berfungsi selama 24 jam.

“Satu unit mesin bitcoin ini boleh didapati secara atas talian pada harga RM200 hingga RM3,000 mengikut kapasiti yang berbeza,” katanya pada sidang akhbar di Ibu Pejabat Polis Daerah (IPD) Seri Alam, dekat sini hari ini.
Operasi selama dua hari melakukan serbuan di lima premis di kawasan Johor Bahru Selatan, Seri Alam (8), Tangkak (6) dan Muar (2).
Ayob Khan memberitahu, kegiatan sindiket berkenaan menyebabkan TNB mengalami kerugian mencecah RM8.6 juta.-K! ONLINE


Tiga lelaki ditangkap curi elektrik lombong bitcoin
Oleh ASLIZA MUSA

17 Februari 2021, 4:36 pm
KAMPAR – Tiga lelaki ditangkap kerana mencuri bekalan elektrik bagi aktiviti melombong mata wang digital bitcoin di empat buah premis di Bandar Agacia di sini semalam.
Ketiga-tiga lelaki berusia antara 19 hingga 32 tahun itu ditahan sepasukan pegawai dan anggota Jabatan Siasatan Jenayah (JSJ) Kontinjen Perak dalam serbuan pada pukul 2 petang.
Ketua Polis Daerah Kampar, Superintendan Hasron Nazri Hashim berkata, serbuan itu dilakukan setelah menerima maklumat terdapat kes kecurian arus elektrik bagi menjalankan aktiviti mesin bitcoin di premis tersebut.
Katanya, dalam serbuan itu, pihaknya menemui 250 unit mesin bitcoin dan peralatan lain yang digunakan dalam aktiviti berkaitan.
“Siasatan mendapati ketiga-tiga suspek itu terlibat dalam kegiatan mencuri arus elektrik dan penyambungan kabel secara haram di kesemua premis tersebut.
“Ketiga-tiga mereka ditangkap dan barang kes dirampas untuk siasatan lanjut,” katanya di sini hari ini.-K! ONLINE


Presiden AS larang gelaran ‘orang asing’ terhadap PATI
Oleh KOSMO!

17 Februari 2021, 4:22 pm
WASHINGTON -Presiden Amerika Syarikat (AS) Joe Biden melarang terma ‘orang asing’ digunakan untuk merujuk kepada pendatang asing tanpa izin (PATI) di negara itu.
Beliau sebaliknya meminta penjawat awam menggunakan perkataan bukan warganegara bagi kumpulan tersebut.
Seiring dengan itu, Biden telah mengedarkan memo rasmi kepada pekerja warganegara AS dan pekerja perkhidmatan imigresen bagi menekankan amalan bahasa yang lebih inklusif dalam semua keadaan.
Menerusi memo itu juga, Biden mahu perkataann orang asing haram digantikan dengan bukan warganegara tanpa dokumen atau individu tanpa dokumen, lapor Axios, semalam.
Beliau turut berusaha mengambil pendekatan lebih lembut dalam menangani isu imigran haram berbanding bekas presiden Donald Trump yang mendesak dasar pembinaan tembok sempadan selatan antara AS dan Mexico.
Biden berkata bahawa beliau ingin menawarkan peluang kewarganegaraan buat 11 juta PATI tanpa dokumen yang tinggal di negara itu.

Pentadbirannya kini sedang berusaha menyatukan semula anak-anak yang terpisah dari keluarga mereka di sempadan Mexico ketika era Trump.
Tindakan Biden dipuji penyokongnya kerana mengambil pendekatan yang lebih berperikemanusiaan terhadap imigran haram.
Namun bekas pegawai Trump, Robert Law yang kini bekerja di Pusat Pengajian Imigresen, mengecam terminologi yang dikemas kini oleh Biden.
‘Menurut undang-undang, orang asing secara tersurat bermaksud individu bukan warganegara AS. Itu tidak menyinggung perasaan dan bukan juga satu bentuk asimilasi.” ujarnya. – Agensi


Johor salur bantuan persekolahan RM20.5 juta
Oleh KHAIRUL MOHD. ALI

17 Februari 2021, 4:53 pm
ISKANDAR PUTERI – Sempena sesi persekolahan tahun ini, kerajaan negeri menyalurkan peruntukan berjumlah RM20.5 juta bagi pelaksanaan Bantuan Awal Persekolahan kepada keluarga yang layak di seluruh negeri ini.
Pejabat Menteri Besar dalam satu kenyataan memberitahu, peruntukan itu disalurkan kepada Jabatan Pendidikan Negeri Johor (JPNJ).
Menurut kenyataan itu, peruntukan itu dijangka akan memberi manfaat kepada seramai 200,000 murid dan pelajar di Johor.
“Peruntukan ini merupakan sebahagian daripada inisiatif Agenda Johor Berkebajikan yang diumumkan Menteri Besar, Datuk Ir. Hasni Mohammad dalam Belanjawan Johor 2021 yang lalu.
“Dianggarkan lebih daripada 200,000 murid dan pelajar daripada keluarga berpendapatan antara RM3,000 hingga RM7,000 layak menerima bantuan ‘one-off’ ini sebanyak RM100 setiap seorang,” menurut kenyataan itu.
Replika cek peruntukan itu disampaikan Hasni kepada Pengarah JPNJ, Shaharuddin Saari dalam satu majlis ringkas di Pejabat Menteri Besar Johor, di sini hari ini.-K! ONLINE


1,288 warga UiTM sertai E-Sport
Oleh ABDUL RAZAK IDRIS

17 Februari 2021, 4:32 pm
SHAH ALAM – Seramai 1,288 warga Universiti Teknologi Mara (UiTM) akan menyertai kejohanan E-Sport dalam Karnival Sukan Mahasiswa (KARiSMA) Virtual Edition yang berlangsung selama lapan hari bermula 26 Februari depan.
Unit Media Pusat Sukan UiTM dalam kenyataannya memaklumkan kejohnan julung kali diadakan secara talian itu akan melibatkan 14 kampus UiTM seluruh negara.
Katanya, sebanyak tujuh acara yang akan dipertandingan antara Mobile Mobile Legend, PUBG, Call of Duty, Valorant, FIFA 2021, PES Mobile 2021 dan Moto GP.
“E-Sport merupakan sukan yang mendapat sambutan ramai di kalangan para belia khususnya.
“Penganjuran ini merupakan platform terbaik dalam mencungkil bakat-bakat baharu dalam sukan ini khususnya di kalangan warga UiTM,” jelasnya. -K!ONLINE


Nasib Rosmah diketahui esok
Oleh NORLIZAH ABAS

17 Februari 2021, 5:37 pm
KUALA LUMPUR – Nasib Datin Seri Rosmah Mansor sama ada  dibebaskan atau dipanggil membela diri dalam kes rasuah berhubung
tender membekal dan memasang tenaga solar hibrid di 369 sekolah di pedalaman Sarawak, akan ditentukan oleh Mahkamah Tinggi di sini, esok.
Isteri bekas Perdana Menteri itu bakal menjadi tumpuan umum kerana apa sahaja keputusan dan alasan penghakiman yang diumumkan oleh Hakim Mohamed Zaini Mazlan akan membawa impak yang besar terhadap beliau.
Jika mahkamah mendapati wujud kes prima facie pada akhir kes pendakwaan terhadap Rosmah, 69, beliau akan diperintah membela diri dan berpeluang mengemukakan saksi-saksi pembelaannya.
Beliau mempunyai tiga pilihan untuk membela diri namun kebiasaannya tertuduh-tertuduh akan memilih untuk memberi keterangan secara bersumpah daripada kandang saksi yang mana pihak pendakwaan akan diberi peluang untuk menyoalnya semasa pemeriksaan balas.
Namun jika hakim berkenaan berpuas hati bahawa pertuduhan rasuah yang dihadapinya tidak dapat dibuktikan, beliau akan dibebaskan.

Pada 15 November 2018, Rosmah mengaku tidak bersalah di Mahkamah Sesyen atas pertuduhan meminta rasuah RM187.5 juta dan menerima RM1.5 juta berhubung projek pembekalan dan pemasangan tenaga solar di sekolah luar bandar di Sarawak.
Bagi pertuduhan pertama, beliau didakwa meminta suapan RM187.5 juta daripada Pengarah Urusan Jepak Holdings Sdn. Bhd. (Jepak), Saidi Abang Samsudin untuk dirinya sendiri yang dibuat melalui Rizal, melibatkan 15 peratus nilai kontrak.
Wang berkenaan sebagai upah membantu Jepak mendapatkan projek dikenali sebagai Projek Bersepadu Sistem Solar Photovoltaic (PV) Hibrid dan Penyelenggaraan serta Operasi Genset/Diesel bagi 369 Sekolah Luar Bandar Sarawak bernilai RM1.25 bilion secara rundingan terus daripada Kementerian Pendidikan Malaysia.
Rosmah didakwa melakukan perbuatan itu di Lygon Bistro, G-24, Ground Floor, Sunway Putra Mall, 100, Jalan Putra, Chow Kit di sini antara bulan Januari dan April 2016.
Bagi pertuduhan kedua, Rosmah didakwa menerima rasuah berjumlah RM1.5 juta daripada Saidi sebagai upah membantu Jepak mendapatkan projek itu.
Kesalahan didakwa  dilakukan di kediamannya di No. 11, Jalan Langgak Duta, Taman Duta pada 7 September 2017.
Pada 10 April 2019, Rosmah sekali lagi dihadapkan ke Mahkamah Sesyen atas pertuduhan menerima suapan RM5 juta daripada Saidi menerusi Rizal kerana membantu Jepak mendapatkan projek serupa.
Kesalahan didakwa dilakukan pada 20 Disember 2016 di kediaman rasmi di Seri Perdana, Persiaran Seri Perdana, Presint 10, Putrajaya.
Tuduhan dikemukakan di bawah Seksyen 16(a)(A) Akta Suruhanjaya Pencegahan Rasuah Malaysia 2009 yang memperuntukkan hukuman di bawah Seksyen 24(1) akta sama iaitu hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000, mengikut mana yang lebih tinggi, jika sabit kesalahan. -K! ONLINE


Annuar Musa sudah dipanggil untuk rakam percakapan
17 Februari 2021, 5:41 pm
KUALA LUMPUR – Polis memaklumkan sudah memanggil Menteri Wilayah Persekutuan, Tan Sri Annuar Musa dan beberapa individu lain termasuk penganjur berhubung dakwaan melanggar prosedur operasi standard (SOP) Perintah Kawalan Pergerakan (PKP).
Ketua Polis Kuala Lumpur, Datuk Saiful Azly Kamaruddin berkata, mereka sudah dipanggil semalam untuk merekodkan percakapan.
“Pasukan siasatan saya sudah rakam percakapan ketiga-tiga pihak lebih kurang dua jam. Kita juga akan meneliti video permohonan maaf yang dibuat beliau.
“Video itu akan diambil bagi melengkapkan siasatan dan perkara itu akan dirujuk kepada Peguam Negara untuk tindakan selanjutnya,” ujarnya ketika sidang akhbar program Hari Bersama Pesara Polis, Bekas Polis dan Petugas Polis di Ibu Pejabat Polis Kontinjen (IPK) Kuala Lumpur, hari ini.
Terdahulu, tular gambar Annuar bersama enam individu lain duduk di dua meja jamuan dan ia dipercayai telah diambil ketika beliau hadir ke Program Pertanian Bandar Wilayah Persekutuan di Kebun Komuniti Bandar, Persatuan Penduduk Program Perumahan Rakyat (PPR) Seri Malaysia, Desa Petaling pada 13 Februari lalu.
Mengulas pertanyaan ramai sama ada Anuar sudah dikenakan kompaun RM1,000 atau tidak, ujar beliau, tindakan kompaun belum lagi dibuat ekoran siasatan masih dijalankan.

Katanya, kes disiasat mengikut Akta 342 (Akta Pencegahan dan Pengawalan Penyakit Berjangkit 1988) kerana melanggar SOP PKP.- K! ONLINE


SRTM Tahun Baru Cina norma baharu pada 20 Februari
Oleh SUBKHI SUDARJI

17 Februari 2021, 4:45 pm
PUTRAJAYA – Kementerian Pelancongan, Seni dan Budaya (MOTAC) akan menganjurkan Sambutan Rumah Terbuka Malaysia (SRTM) Tahun Baru Cina buat julung kali secara virtual pada hari Sabtu ini.
Menterinya, Datuk Nancy Shukri berkata, sambutan pada kali ini akan berlangsung sepenuhnya secara norma baharu menerusi platform media sosial Facebook MOTAC di MyMOTAC dan akan dirasmikan oleh Perdana Menteri Malaysia, Tan Sri Muhyiddin Yassin.
“Pada tahun ini, MOTAC tetap meneruskan tradisi sambutan perayaan ini dengan cara norma baharu. Walaupun dari segi skala penganjurannya adalah terhad, namun sambutan Tahun Baru Cina tetap disambut meriah.
“Inisiatif ini membolehkan rakyat pelbagai kaum turut serta menyambut dan berkongsi kegembiraan bersama-sama rakan-rakan masyarakat Cina di negara ini,” katanya pada sidang media khas menerusi aplikasi Zoom hari ini.
Menurutnya, antara pengisian menarik untuk sambutan pada kali ini ialah Kompilasi Video Pelaksanaan Sambutan Rumah Terbuka Tahun Baru Cina dari tahun 2016 hingga 2020.
Katanya lagi, persembahan tarian ‘Selamat Datang’ dan Tarian Kipas dari Artis Tari Istana Budaya turut diadakan serta persembahan nyanyian artis jemputan iaitu Masya Masyitah dan Nicole Lai.

Selain itu, Nancy berkata segmen ucapan tokoh masyarakat Cina turut menampilkan Tan Sri Lee Lam Thye, Datuk Soh Chin Aun, Dr. Lim Swee Tin, Tan Sri Richard CK Ko dan lain-lain bagi membicarakan perbezaan sambutan Tahun Baru Cina dari dahulu hingga sekarang.-K! ONLINE


Lima ekor anjing jadi ‘perisai’ tempat warga emas berjudi
Oleh SITI NUR MAS ERAH AMRAN

17 Februari 2021, 3:27 pm
SEBERANG PERAI – Lapan individu termasuk tiga warga emas ditahan polis ketika leka bermain judi di sebuah rumah sewa di Jalan Kampung Paya, Raja Uda, Butterworth di sini hari ini.
Ketua Polis Daerah Seberang Perai Utara (SPU), Asisten Komisioner Noorzainy Mohd. Noor berkata, mereka yang berusia di antara 54 sehingga 60 tahun itu ditahan semasa serbuan yang bermula pukul 10 pagi.
Katanya, kesemua mereka didapati berkumpul di dalam salah sebuah bilik di rumah sewa berkenaan dan leka bermain mahjong tanpa menghiraukan penjarakan fizikal.
“Modus operandi tuan rumah adalah dengan meletakkan lima ekor anjing dalam premis yang akan menyalak memberi amaran sekiranya ada pihak berkuasa datang.
“Kita percaya mereka berkumpul dan bermain judi sejak sehari sebelum Tahun Baru Cina iaitu bermula Khamis lalu dengan alasan bosan kerana sudah lama terperuk di rumah, namun ia tidak boleh dijadikan alasan,” katanya ketika ditemui pemberita di sini hari ini.
Noorzainy berkata, kesemua mereka masing-masing dikompaun RM1,000 kerana melanggar prosedur operasi standard (SOP) dalam tempoh Perintah Kawalan Pergerakan (PKP).- K! ONLINE


Kilang Silverstone Taiping henti operasi 30 Jun ini
Oleh SHAARANI ISMAIL

17 Februari 2021, 4:19 pm
TAIPING – Kilang tayar jenama Silverstone yang sudah beroperasi selama lebih 30 tahun di Kamunting secara rasmi akan menghentikan operasinya pada 30 Jun ini.
Perkara itu turut dimaklumkan melalui laman web toyotires.com.my yang juga pemilik penuh syarikat itu semalam.
Difahamkan, Jabatan Sumber Manusia dan wakil pengurusan kilang juga sudah mengedarkan notis kepada pekerja kilang berkenaan semalam.
Notis itu antara lain memaklumkan kepada semua pekerja situasi semasa dan masa depan Silverstone Berhad.
Menurut notis itu, satu sesi pertemuan antara pihak sumber manusia dengan pekerja akan diadakan bagi memberi penjelasan lebih terperinci dan menjawab sebarang pertanyaan dari pekerja sambil memaklumkan kebajikan pekerja tetap menjadi keutamaan syarikat.
“Pengeluaran tayar jenama Silverstone selepas ini akan dibuat di kilang Toyo Tyre Malaysia Sdn. Bhd.,” kata notis itu yang turut dikongsi beberapa pengguna laman facebook semalam.

Menurut notis itu lagi, Toyo Tire Corporation menyatakan bahawa keupayaan kilang Silverstone yang berusia tiga puluh tahun telah menurun dari semua aspek termasuk mesin, kecekapan pengeluaran dan penyelenggaraan bangunan.
“Keadaan ini ditambah lagi dengan kesan pandemik Covid-19, telah memberi kesan negatif terhadap daya maju dan kesinambungan perniagaan.
“Persaingan pasaran juga meningkat berikutan kemasukan tayar dari negara jiran seperti Thailand, Indonesia dan China yang bersaing dalam segmen pasaran yang sama,” jelasnya.
Jelas notis itu lagi, pengurusan syarikat akan memastikan segala terma dan syarat yang terkandung dalam Perjanjian Bersama (CA) dan undang-undang berkaitan dipatuhi sepenuhnya dalam tindakan susulan yang terpaksa diambil terhadap pekerja.-K! ONLINE


Konsert Baby Shima dalam Bigo Live
Oleh FARHANA AB RAHMAN

17 Februari 2021, 3:27 pm
PETALING JAYA – Seiring norma baru, penyanyi Baby Shima bakal mengadakan mini konsert penstriman secara langsung menerusi aplikasi Bigo Live pada 18 Februari jam 9.30 malam.
Baby Shima atau pemilik nama penuh, Nor Ashima Ramli bukan sahaja akan membuat persembahan, malah turut beramah-mesra secara ekslusif dengan sepanjang siaran langsung berkenaan.
“Bigo Live menjadi platform untuk saya berinteraksi bersama audiens dengan cara yang menyeronokkan dan tidak terbatas oleh Perintah Kawalan Pergerakan yang masih dilaksanakan.
“Saya dapat berhubung dan berkongsi minat bersama peminat di Malaysia menerusi medium digital, Bigo Live buat pertama kalinya. Malah, para peminat juga bakal berhibur dengan lagu permintaan mereka.
“Teruja rasanya dan saya berharap agar semuanya berjalan dengan lancar,” kata Bintang Idola Berita Harian 2010 itu.
Selain itu, tiga pemenang bertuah akan turut dipilih dan berpeluang untuk mendapat panggilan video peribadi bersama Baby Shima dalam sesi strim langsung bertemu peminat pada 22 Februari depan jam 9.30 malam.

Poster yang dimuat naik Baby Shima dalam Instagram berkenaan konsert mininya esok malam.
Pandemik Covid-19 yang melanda seluruh dunia sejak tahun lalu, ternyata memberi impak kepada industri hiburan terutama mereka yang bergerak secara aktif dalam bidang nyanyian.
Bukan saja terkesan dari aspek pendapatan, ada antara penggiat seni yang hilang punca rezeki berikutan larangan persembahan secara langsung dan terbuka bagi mematuhi prosedur standard (SOP) mengekang wabak berkenaan.
Untuk mengambil bahagian dalam strim langsung ini, khalayak hanya perlu memuat turun aplikasi Bigo Live dan ikuti Baby Shima (ID pengguna @babyshimaofficial).
Untuk informasi lanjut, ikuti Bigo Live Malaysia melalui aplikasi Facebook. – K! ONLINE


PDRM dan ATM akan kawal pusat simpanan vaksin dan pergerakan konvoi
Oleh MOHD. HUSNI MOHD. NOOR

17 Februari 2021, 3:04 pm
PUTRAJAYA – Polis Diraja Malaysia (PDRM) dan Angkatan Tentera Malaysia (ATM) akan ditugaskan bagi mengawal pusat-pusat simpanan vaksin Covid-19 di seluruh negara.
Menteri Sains, Teknologi dan Inovasi Khairy Jamaluddin berkata, pasukan keselamatan itu juga akan membantu mengawal pergerakan konvoi ketika vaksin tersebut diedarkan ke seluruh negara.
Beliau berkata, pihaknya sudah mendapat kebenaran daripada Kementerian Dalam Negeri (KDN) bagi tujuan kawalan dan pergerakan vaksin itu.
“Kita akan meletakkan polis bagi menjaga keselamatan vaksin Covid-19 di pusat simpanan vaksin di seluruh negara. Langkah ini penting kerana vaksin ini sekarang sudah menjadi sangat bernilai.
“Saya percaya polis dan ATM akan membantu bukan hanya di pusat simpanan vaksin tetapi juga dalam kita menghantar konvoi-konvoi membawa bekalan vaksin ke seluruh negara,” katanya pada sidang akhbar hari ini. -K! ONLINE


CITF bantu lancarkan program imunisasi
Oleh MOHD. HUSNI MOHD. NOOR

17 Februari 2021, 3:47 pm
PUTRAJAYA – Kerajaan menubuhkan Badan Bertindak Imunisasi Covid-19 atau Covid-19 Immunisation Taskforce (CITF) bagi menguruskan Program Imunisasi Covid-19 Kebangsaan (PICK).
CITF akan diketuai oleh Menteri Sains, Teknologi dan Inovasi (MOSTI) Khairy Jamaluddin yang kemudian akan membuat pelaporan kepada Jemaah Menteri.
Menerusi sidang akhbar hari ini, Khairy Jamaluddin berkata, CITF akan memastikan PICK dapat dilaksanakan dengan kemas, lancar dan teratur dalam mencapai objektifnya dibantu pelbagai kementerian dan badan kerajaan.
Beliau berkata, Pasukan Pengurusan CITF akan diselia oleh dua pengarah Bersama, iaitu Timbalan Ketua Pengarah Kesihatan (Kesihatan Awam) Datuk Dr. Chong Chee Keong dan Timbalan Panglima Tentera Darat, Leftenan Jeneral Datuk Mohammad Ab. Rahman.
“Selain itu, Majlis Keselamatan Negara (MKN), Kementerian Sains, Teknologi dan Inovasi (MOSTI) dan Kementerian Kesihatan (KKM) pula akan bertindak sebagai urus setia CITF.
“Mesyuarat pertama CITF semalam telah memperincikan penyelarasan bidang tugas, struktur kerja dan perancangan keseluruhan PICK,” katanya.-K! ONLINE


CUEPACS kecewa syarat tambahan pemberian one-off petugas KKM
Oleh NUR HUDA MUSA

17 Februari 2021, 4:08 pm
PETALING JAYA – Kongres Kesatuan Pekerja-Pekerja Dalam Perkhidmatan Awam (CUEPACS) meluahkan rasa kecewa selepas pemberian one-off RM500 kepada petugas barisan hadapan Kementerian Kesihatan (KKM) mempunyai kadar dan kelayakan yang sangat berbeza berbanding dengan yang diumumkan dalam Belanjawan 2021.
Presidennya, Adnan Mat berkata, surat edaran yang dikeluarkan KKM pada 11 Februari lalu menunjukkan kadar dan kelayakan bagi pemberian one-off telah ditetapkan kepada kadar penuh RM500 dan kadar separuh RM250.
“Petugas KKM hanya layak mendapat kadar penuh RM500 jika telah dibayar Elaun Khas Covid-19 tahun lalu pada kadar penuh selama tiga bulan atau lebih manakala mereka yang menerima elaun kurang daripada tiga bulan atau kadar separuh hanya layak menerima kadar separuh RM250.
“Lebih mengecewakan lagi petugas barisan hadapan ini ialah apabila mereka perlu membuat tuntutan one-off ini secara manual dengan mengisi borang tuntutan,” katanya dalam satu kenyataan di sini hari ini.
Katanya, tindakan KKM itu bukan sahaja boleh menyebabkan semangat perjuangan barisan hadapan luntur malah memberi tanggapan negatif kepada kerajaan.
Adnan menyifatkan tindakan membezakan pemberian one-off ini kepada dua kadar yang berbeza hanya bersandarkan kepada status penerima Elaun Khas Covid-19 ini adalah tidak adil.

“Walaupun petugas itu tidak mendapat tuntutan penuh Elaun Khas Covid-19, ia tidak bermaksud sumbangan petugas ini kurang.
“Perlu diingat apabila pandemik melanda telah menyebab penambahan beban tugas kerana tugas hakiki perlu juga diutamakan selain tugas berkaitan Covid-19,” ujarnya.
Justeru itu katanya, CUEPACS menggesa agar KKM membuang semua syarat dan kelayakan yang telah ditetapkan dalam pemberian one-off ini kepada petugas barisan hadapan.
“CUEPACS berpendapat semua petugas KKM yang dikategorikan sebagai barisan hadapan dan telah bertungkus lumus dalam menangani pandemik Covid-19 layak diberi RM 500 tanpa mengambil kira syarat tambahan,” tegasnya. – K! ONLINE


Pekerja kilang maut motosikal terbabas dalam longkang
Oleh AZAHAR HASHIM

17 Februari 2021, 3:32 pm
KULIM – Seorang pekerja kilang maut selepas motosikal yang ditunggangnya terbabas dalam kemalangan di laluan motosikal di Kilometer 18. 5 Lebuh Raya Butterworth-Kulim (BKE) di sini hari ini.
Ketua Polis Daerah Kulim, Superintendan Azhar Hashim berkata, pihaknya menerima maklumat berhubung kejadian daripada orang awam kira-kira pukul 7.50 pagi.
Katanya, anggota polis kemudian bergegas ke tempat kejadian dan menemui seorang lelaki, G. Sanker, 46, yang telah meninggal dunia bersama motosikal jenis Honda RS150R di dalam longkang bersebelahan lorong motosikal.
“Siasatan awal di tempat kejadian mendapati mangsa yang datang dari arah Butterworth menghala Kulim hilang kawalan dan terbabas sebelum melanggar besi penghadang jalan.
“Mangsa kemudian tercampak ke dalam longkang di sebelah kiri lebuh raya dan meninggal dunia di tempat kejadian akibat kecederaan parah di kepala, kaki kanan dan perut,” katanya di sini hari ini. – K! ONLINE


Runtuhan tebing Sungai Kelantan perlu segera diatasi
Oleh YATIMIN ABDULLAH

17 Februari 2021, 3:39 pm
PASIR MAS – Kerajaan negeri akan mengambil langkah segera bagi mengatasi masalah runtuhan benteng di tebing Sungai Kelantan di Kampung Pohon Chelagi di sini yang sudah berusia lebih 40 tahun dalam tempoh terdekat.
Menteri Besar Kelantan, Datuk Ahmad Yakob berkata, langkah itu dijalankan berpandu kepada cadangan serta saranan yang dikemukakan oleh Jabatan Kerja Raya (JKR) dan Jabatan Pengairan dan Saliran (JPS) negeri.
Katanya, apabila menerima maklum balas itu, kerajaan negeri akan terus bertindak untuk membaik pulih benteng itu bagi mengelakkan kesan lebih buruk berlaku pada masa akan datang.
“Kerajaan negeri mahu masalah itu diselesaikan sebelum November depan bagi mengelakkan penduduk berdepan masalah lebih rumit ketika musim tengkujuh.
“Sebagai langkah awal, kita telah memindahkan penduduk terlibat ke tempat lebih selamat,” katanya ketika ditemui pemberita di Kampung Pohon Chelagi hari ini selepas meninjau kesan runtuhan tebing itu bersama Ahli Dewan Undangan Negeri (ADUN) Pengkalan Pasir, Datuk Hanifa Ahmad.
Mengulas lanjut, beliau berkata, kerajaan negeri juga akan memberikan bantuan segera kepada semua mangsa terlibat untuk membantu meringankan beban yang terpaksa dihadapi oleh mereka.

“Proses pengumpulan maklumat dan data sedang giat dilakukan bagi memastikan semua yang terlibat akan mendapat bantuan sewajarnya,” katanya.-K! ONLINE


Pakaian pembaca berita dikenali samfu
Oleh MUHD AFIQ AL-HAFIZ MAT YUSOF

17 Februari 2021, 3:52 pm
PETALING JAYA – Pakaian yang dikenakan pembaca berita lelaki dari sebuah stesen televisyen milik kerajaan yang tular semalam dikenali sebagai samfu.
Jurucakap stesen televisyen berkenaan menjelaskan bahawa pakaian pembaca berita berkenaan merupakan pakaian tradisi lelaki kaum Cina.
Samfu yang bermaksud baju dan seluar dalam dialek kantonis itu kebiasaannya diperbuat daripada kain nipis yang tidak bercorak atau berbunga halus.
Tambah jurucakap stesen televisyen berkenaan, pihaknya mengakui terdapat kesilapan pada saiz pakaian tersebut.
Katanya lagi, sebagai agensi kerajaan, pihaknya amat memandang berat terhadap isu budaya dan perkauman.
Kosmo! semalam melaporkan, gambar seorang pembaca berita lelaki di sebuah stesen televisyen milik kerajaan tular apabila dia dikatakan mengenakan pakaian seakan cheongsam ketika bersiaran pada Tahun Baru Cina, Jumaat lalu.

Gambar pembaca berita itu, Mohd. Dhihya Sahlan yang mengenakan pakaian tradisi kaum Cina berwarna merah itu turut mengundang pelbagai reaksi berbeza daripada pengguna laman media sosial.-K! ONLINE


Saluran ntv7 kini dikenali sebagai DidikTV KPM
Oleh MOHAMMAD SHAHEMY AZMI

17 Februari 2021, 3:18 pm
PETALING JAYA – Selepas 23 tahun menghiburkan penonton di kaca televisyen, Natseven TV atau lebih dikenali sebagai ntv7 akhirnya secara rasmi telah ditukar kepada saluran khusus TV Pendidikan dan Didik Hiburan yang dikenali sebagai DidikTV Kementerian Pendidikan Malaysia (DidikTV KPM) bermula hari ini.
DidikTV yang dirasmikan Perdana Menteri Malaysia, Tan Sri Muhyiddin Yassin menerusi rancangan Malaysia Hari Ini (MHI) pagi tadi akan menyiarkan kandungan pengajaran dan pembelajaran (PdP) berteraskan kurikulum dan kokurikulum KPM di samping program-program berkaitan pendidikan termasuk kandungan didik hibur (edutainment).
Menurut Ketua Pegawai Eksekutif Rangkaian Televisyen Media Prima Berhad (MPB) dan Primeworks Studios, Datuk Khairul Anwar Salleh, saluran DidikTV KPM akan bersiaran setiap hari.
Kandungan yang disiarkan juga telah diluluskan oleh KPM selaras dengan Sistem Pendidikan Kebangsaan mengikut sukatan kurikulum dan kokurikulum kebangsaan.
“DidikTV akan memaparkan kandungan yang memperkasakan budaya ilmu, menerapkan nilai-nilai murni dan mewujudkan platform bagi masyarakat berinformasi.
“Perubahan kandungan saluran ntv7 merupakan satu sokongan drastik dalam membantu usaha KPM meningkatkan akses kepada pendidikan berkualiti bagi semua murid di seluruh negara melalui capaian luas Media Prima di dalam negara dan keupayaannya menerbitkan kandungan berkualiti,” katanya.

Tambahnya lagi, dalam usaha mengetengahkan ntv7 sebagai hab pendidikan Malaysia, Buletin Didik diperkenalkan bagi memaparkan perkembangan industri pendidikan dan pencapaian cemerlang pelajar, guru dan sekolah.
“Kami komited untuk menyajikan program-program yang bersasar kepada golongan muda supaya menjadi sumber inspirasi dan hab maklumat kepada generasi muda.
“Slot berita Edisi 7 dan Edition 7 digantikan dengan Buletin Didik yang akan bersiaran setiap hari pukul 7.30 malam. Sementara siaran ulangan pada pukul 12.00 tengah hari keesokannya,” katanya.
DidikTV KPM akan bersiaran setiap hari dari pukul 7.00 pagi di ntv7, saluran 107 di MyTV, saluran 147 di Astro dan saluran ntv7 di unifi tv, serta YouTube ntv7 Malaysia.
Terdahulu, ntv7 merupakan stesen televisyen terestrial nasional yang mula beroperasi pada 7 April 1998 sebelum dibeli oleh Media Prima pada 2005 dengan menggunakan slogan I feel Good atau Saluran Ceria Anda.
Antara rancangan menarik yang pernah disiarkan menerusi ntv7 ialah sitkom Spanar Jaya, Impian Illyana, Famili Ceria, Who Wants To Be A Millionaire dan telenovela, Maria Mercedes. – K! ONLINE


The Rock mahu bertanding jawatan Presiden AS
Oleh KOSMO!

18 Februari 2021, 9:38 pm
LONDON – Pelakon popular, Dwayne Johnson atau lebih dikenali sebagai The Rock memberi bayangan akan bertanding bagi jawatan presiden Amerika Syarikat AS, lapor portal Sky News.
Dalam satu temu bual, dia menegaskan akan bertanding sekiranya ia dimahukan oleh orang ramai.
“Saya tidak menolak kemungkinan untuk bertanding jawatan presiden pada masa hadapan sekiranya ia dimahukan oleh orang ramai.
“Saya benar-benar maksudkannya dan saya tidak akan menarik balik jawapan ini,” katanya.
Beliau berkata demikian ketika mempromosikan siri drama komedi Young Rock yang berkisar tentang watak dirinya sendiri bertanding bagi jawatan presiden pada tahun 2032.
The Rock pernah memberi bayangan mahu bertanding bagi jawatan tersebut sebanyak dua kali iaitu pada tahun 2017 dan 2018.

Pada tahun 2018, dia bercadang untuk bertanding jawatan presiden pada tahun lalu namun menarik balik keputusannya. – Agensi


KKM fokus golongan atas pagar
Oleh SITI A'ISYAH SUKAIMI

18 Februari 2021, 11:24 pm
PUTRAJAYA – Kementerian Kesihatan (KKM) turut memberi fokus dalam meyakinkan golongan ‘atas pagar’ bagi menyampaikan maklumat tepat berhubung pemberian vaksin Covid-19 dari segi keselamatan dan keberkesanannya.
Ketua Pengarah Kesihatan, Tan Sri Dr. Noor Hisham Abdullah berkata, ia antara usaha dalam memastikan pemberian vaksin Covid-19 meliputi 70 hingga 80 peratus daripada penduduk Malaysia sekali gus untuk mencapai imuniti kelompok.
“Vaksin ini bukan wajib dan jika kita lihat tinjauan yang dijalankan menunjukkan lebih 70 peratus bersetuju. Mungkin ada golongan antivaksin dan sebagainya (tidak bersetuju).
“Pertubuhan Kesihatan Sedunia (WHO) mengatakan jangan fokus kepada antivaksin tetapi fokus kepada kumpulan ‘atas pagar’ ini yang dianggarkan 15 hingga 17 peratus.
“Justeru, kalau boleh yakinkan mereka ini dari segi keselamatan dan keberkesanan vaksin Covid-19,” katanya pada pada Sesi Libat Urus Darurat Covid-19 Siri 3/2021: Keselamatan dan Keberkesanan Vaksin Covid-19 Serta Strategi Kementerian Kesihatan (KKM) Bagi Melindungi Golongan Berisiko Tinggi secara maya di sini hari ini.
Noor Hisham berkata, selain itu, pengalaman negara lain seperti United Kingdom dan Amerika Syarikat misalnya berhubung pemberian vaksin Covid-19 juga mungkin boleh meyakinkan golongan ‘atas pagar’ tersebut apabila kesan sampingan vaksin itu hanya sedikit.

“Di samping sesi libat urus, boleh bertanya soalan jika terdapat keraguan termasuk melalui talian hotline. Kita boleh jawab dan membantu mereka,” katanya.
Mengulas lanjut, beliau berkata, media juga mempunyai tanggungjawab besar dalam memberikan penjelasan dan keyakinan kepada golongan ‘atas pagar’ mengenai vaksin Covid-19.
“Mungkin kita ada lima peratus antivaksin tetapi, kita tidak hiraukan mereka kerana apa yang penting, kita kena capai imuniti kelompok,” katanya. -K!ONLINE


Siasat isu telur penyu diteruskan
Oleh IVAN AMIRUL

18 Februari 2021, 11:37 pm
KOTA KINABALU – Menteri Pelancongan, Kebudayaan dan Alam Sekitar Sabah, Datuk Jafry Ariffin menafikan dakwaan berkaitan siasatan ke atas keluarga yang menghidang telur penyu semasa acara makan besar Tahun Baru Cina baru-baru ini dihentikan.
Jafry berkata, Jabatan Hidupan Liar (JHL) Sabah ketika ini masih menjalankan siasatan berhubung dakwaan telur penyu menjadi salah satu hidangan keluarga abang kepada seorang bekas Ahli Dewan Undangan Negeri (ADUN) itu.
“Tiada sebarang arahan menghentikan siasatan mengenai kes ini, dakwaan tular yang tersebar di media sosial adalah tidak benar.
“Saya juga sudah mengadakan perbincangan bersama Pengarah JHL Sabah dan kita faham terdapat kekangan untuk menjalankan siasatan berikutan pendakwaan hanya berdasarkan kepada gambar tanpa ada bukti secara fizikal atau nyata mengenai telur penyu itu.
“Bagaimanapun, saya sudah mengarahkan Pengarah JHL untuk menjalankan siasatan menyeluruh tentang kes ini,” katanya dalam satu kenyataan hari ini.
Mengulas lanjut, Jafry menyatakan antara langkah lain yang diambil termasuklah meletakkan lebih ramai anggota untuk memantau penjualan telur penyu secara haram di beberapa kawasan sekitar Sandakan.

Terdahulu, tular di media sosial berkaitan gambar keluarga abang kepada bekas ADUN yang dikatakan menghidangkan telur penyu ketika acara makan besar sempena Tahun Baru Cina, baru-baru ini.
Gambar terbabit mencetuskan perdebatan dalam kalangan pengguna laman sosial Facebook yang mempertikaikan tindakan keluarga berkenaan yang boleh menghidangkan telur penyu yang termasuk dalam spesia hidupan liar yang terancam. – K! ONLINE.


19 PATI dicekup masuk Malaysia
Oleh ISKANDAR SHAH MOHAMED

18 Februari 2021, 10:23 pm
KUALA SELANGOR – Cubaan 19 pendatang asing tanpa izin (PATI) menyusup masuk ke negara ini tidak berhasil apabila dicekup pihak berkuasa di Parit 3 Kampung Sungai Burong, Tanjong Karang di sini, hari ini.
Penahanan PATI warga Indonesia dan Myanmar itu dilakukan pukul 8.30 pagi oleh Pasukan Gerakan Am (PGA) Batalion 4.
Pegawai Pemerintahnya, Superintendan Rizal Mohamed berkata, warga asing itu dipercayai masuk menerusi laluan laut yang tidak diwartakan dengan menggunakan bot.
“Mereka yang terdiri masing-masing 10 wanita dan lelaki dikatakan mendarat di pesisir pantai Kampung Sungai Burong.
“Mereka gagal mengemukakan sebarang dokumen perjalanan yang sah,” katanya dalam kenyataan di sini, hari ini.
Menurut beliau, semua PATI itu dibawa ke Balai Tanjong Karang untuk tindakan lanjut. Kes berkenaan diklasifikasikan mengikut Akta Imigresen 1959/63. -K!ONLINE


Video tular: Polis rakam percakapan doktor
Oleh NUR SHARIEZA ISMAIL

18 Februari 2021, 8:53 pm
SEPANG – Polis mengesahkan menerima laporan berhubung rakaman video berdurasi 56 minit dua saat yang tular dan dihantar seorang doktor di Facebook mengenai pengambilan vaksin Covid-19.
Ketua Polis Daerah Sepang, Asisten Komisioner, Wan Kamarul Azran Wan Yusof berkata, polis telah merakam percakapan doktor tersebut bagi membolehkan siasatan lanjut dilakukan.
“Kes akan disiasat dibawah Seksyen 504 Kanun Keseksaan dan Seksyen 233 Akta Komunikasi dan Multimedia (AKMM) 1998,” katanya.
Terdahulu, doktor berkenaan, Dr. Roland Victor Aloysius Victor tiba di Ibu Pejabat Polis Daerah (IPD) Sepang di sini hari ini bagi memberi keterangan berhubung hantaran rakaman video yang dikongsi beliau dalam Facebook rasmi The KL Sky Clinic mengenai pengambilan vaksin Covid-19 dan keberkesanannya.
Dia tiba di IPD Sepang pada pukul 2.15 petang bersama peguam, Alicia Nicholson dari firma guaman Sudesh & Alicia dan selesai proses soal siasat kira-kira tiga jam kemudiannya.
Roland ketika ditemui memberitahu, beliau hadir ke IPD Sepang selepas mendapat panggilan telefon daripada pegawai polis bagi dirakam percakapan berhubung rakaman video yang tular tersebut.

“Dalam rakaman video itu, sebagai seorang doktor, saya ada beri beberapa pandangan mengenai pengambilan vaksin Covid-19. Hari ini saya hadir bagi memberi kerjasama kepada pihak berkuasa,”katanya.
Sebelum ini, rakaman video oleh Roland dari The KL Sky Clinic tular selepas dia menjelaskan pandangannya dan risiko mengenai pengambilan vaksin Covid-19.
Dalam rakaman video tersebut juga, Roland turut memberikan penerangan mendalam tentang fungsi, keberkesanan dan bagaimana vaksin berfungsi. – K! ONLINE.


Tiga tahun ‘buat kerja’ pecah sekolah, dua beradik akhirnya dicekup
Oleh DIYANATUL ATIQAH ZAKARYA

18 Februari 2021, 11:42 pm
MELAKA – Dua beradik lelaki yang aktif melakukan aktiviti pecah sekolah sejak tiga tahun lalu akhirnya berjaya diberkas dalam dua tangkapan berasingan pada Isnin lalu.
Ketua Jabatan Siasatan Jenayah Melaka Asisten Komisioner Mohd. Sukri Kaman berkata, hasil maklumat risikan, kedua-dua suspek masing-masing berusia 29 dan 30 tahun itu berjaya ditangkap di Plaza Tol Ayer Keroh serta di Klang, Selangor.
“Kita telah menangkap dua beradik yang dipercayai aktif melakukan kegiatan pecah sekolah sejak 2018.
“Suspek pertama telah ditahan di Plaza Tol Ayer Keroh pada pukul 1.20 petang dan susulan tangkapan itu kita menahan abangnya pada pukul 6 petang di Klang, selepas dipercayai turut terlibat dalam jenayah tersebut,” katanya ketika dihubungi di sini, hari ini.
Mengulas lanjut, beliau berkata, tangkapan kedua-dua beradik itu berjaya menyelesaikan tiga kes pecah sekolah dan satu kes curi kenderaan.
“Hasil soal siasat dijalankan, kita juga berjaya menyelesaikan satu kes curi motosikal jenis Yamaha 135LC di Taman Sri Pandan, Johor Bahru,” katanya.

Tambahnya, semakan rekod jenayah mendapati kedua-dua suspek yang bekerja sebagai pemasang “roller shutter” dan abangnya, pekerja kilang mempunyai tiga rekod jenayah lampau.
Sukri berkata, dua beradik itu kini direman selama tujuh hari sehingga 22 Februari depan bagi membantu siasatan mengikut Seksyen 457 dan 379A Kanun Keseksaan. – K! ONLINE.


11 ditahan ancam godam keselamatan komputer kerajaan
Oleh ISKANDAR SHAH MOHAMED

18 Februari 2021, 9:34 pm
SHAH ALAM – Seramai 11 individu ditahan bagi membantu siasatan berhubung kumpulan dikenali sebagai ‘Anonymous’ yang didakwa mengancam menggodam sistem keselamatan komputer kerajaan.
Timbalan Ketua Polis Negara, Datuk Seri Acryl Sani Abdullah Sani berkata, kesemua suspek warga tempatan berusia 20 hingga 40 tahun ditahan dalam beberapa serbuan oleh Jabatan Siasatan Jenayah Komersial (JSJK) Bukit Aman hasil risikan sejak seminggu lalu.
Katanya, turut ditahan dalam kumpulan suspek adalah pentadbir akaun Facebook Anonymous Malaysia.
“Penangkapan itu susulan tindakan kumpulan berkenaan yang melakukan ugutan dan ancaman untuk menggodam sistem komputer kerajaan sejak beberapa tahun lalu.
“Siasatan lanjut masih dijalankan pihak kami,” katanya ketika ditemui selepas meninjau pelaksanaan sekatan jalan raya (SJR) di Setia Alam di sini hari ini.
Kosmo! pada 27 Januari lalu melaporkan mengenai notis amaran yang dikeluarkan Majlis Keselamatan Negara (MKN) melalui Agensi Keselamatan Siber Negara (NACSA) agar semua agensi kerajaan mengambil langkah-langkah waspada bagi mencegah sebarang bentuk serangan siber. – K! ONLINE.


Permohonan i-Sinar bakal diluluskan 8 Mac 2021
Oleh MOHD RASDAN AHMAD

18 Februari 2021, 10:33 pm
PETALING JAYA – Kumpulan Wang Simpanan Pekerja (KWSP) mengumumkan ahli di bawah umur 55 tahun yang telah membuat permohonan bagi kemudahan i-Sinar akan diberikan kelulusan bermula 8 Mac nanti.
KWSP dalam satu kenyataannya sebentar tadi berkata, ini termasuk mana-mana permohonan baharu yang diterima selepas tarikh tersebut, tertakluk kepada baki yang sedia ada dalam Akaun 1 ahli.
“KWSP menghargai kesabaran dan pertimbangan ahli ketika pembaharuan ini dilaksanakan kerana pemansuhan kriteria i-Sinar yang diumumkan pada 11 Februari 2021 melibatkan perubahan besar kepada sistem, proses dan tadbir urus i-Sinar Online,” katanya.
Sementara itu, jumlah pengeluaran i-Sinar serta jadual pembayaran maksimum selama enam bulan masih lagi kekal, antaranya agi ahli yang mempunyai simpanan sebanyak RM100,000 dan ke bawah (Akaun 1), mereka mempunyai akses kepada jumlah pengeluaran sehingga RM10,000.
Pembayaran akan dibuat secara berperingkat dalam tempoh maksimum enam bulan dengan bayaran pertama sehingga jumlah maksimum RM5,000.
“Bagi ahli yang mempunyai lebih dari RM100,000 (Akaun 1), mereka mempunyai akses kepada jumlah pengeluaran sehingga 10 peratus daripada simpanan Akaun 1 mereka. Bagaimanapun, jumlah pengeluaran maksimum yang dibenarkan adalah sebanyak RM60,000.

“Pembayaran akan dibuat secara berperingkat dalam tempoh maksimum enam bulan dengan bayaran pertama sehingga jumlah maksimum RM10,000,” jelasnya.
Selain itu, pemansuhan kriteria i-Sinar juga bermakna pembayaran interim RM1,000 yang dilaksanakan pada bulan lepas akan dihentikan.
KWSP turut menasihatkan ahli yang belum pernah membuat permohonan bagi kemudahan i-Sinar sebelum ini dan berhasrat untuk memohon pada tempoh peralihan, untuk menangguhkan permohonan mereka sehingga i-Sinar yang telah dikemas kini dilancarkan pada 8 Mac.
“Ini akan memendekkan masa yang diperlukan untuk proses permohonan mereka dan mempercepatkan pembayaran wang i-Sinar,” katanya.
Sehingga kini, sejumlah RM18.5 bilion telah dikeluarkan di bawah kemudahan i-Sinar sejak permohonan dibuka pada bulan Disember 2020, memanfaatkan seramai 3.3 juta ahli. – K! ONLINE.


Kerajaan tidak akan ubah status kawalan kanabis
Oleh ZULKIFLI MANZOR

18 Februari 2021, 11:03 pm
PETALING JAYA – Kerajaan tidak akan mengubah status kawalan kanabis dan semua bahan dadah berkaitan seperti yang tertakluk di bawah penguatkuasaan Akta Dadah Berbahaya 1952.
Perdana Menteri, Tan Sri Muhyiddin Yassin berkata, kerajaan membuat ketetapan itu kerana kanabis dan semua bahan dadah berkaitan banyak memberi kemudaratan kepada masyarakat.
“Isu penyalahgunaan dadah merupakan isu global yang kompleks dan sukar dibendung sepenuhnya berikutan perubahan trend dan kemunculan jenis dadah baharu di pasaran global,” katanya dalam perutusan sempena sambutan Hari Antidadah Kebangsaan hari ini.
Muhyiddin berkata, kerajaan telah menyasarkan ‘Dadah Terkawal 2025’ sebagai perancangan jangka masa lima tahun akan datang seiring dengan matlamat Dasar Dadah Negara.
Menurut beliau, antara objektif utama Dadah Terkawal 2025 untuk membersihkan 155 buah Kawasan Berisiko Tinggi (KBT) di seluruh negara daripada penyalahgunaan dadah.
Kata beliau, objektif lain meluaskan liputan rawatan untuk meningkatkan kadar pemulihan dan memperkasa penglibatan komuniti serta NGO dalam menangani isu berkenaan dengan dadah.

“Kerajaan komited untuk terus membasmi masalah dadah supaya ia terkawal dan dapat dibendung secara terancang.
“Agensi Antidadah Kebangsaan (AADK) sedang membangunkan Indeks Antidadah sebagai sebuah kaedah mengukur keberkesanan penguatkuasaan,” katanya. – K! ONLINE.


Vaksin kepada warga asing lindungi komuniti Malaysia
Oleh SITI A'ISYAH SUKAIMI

18 Februari 2021, 8:50 pm
PUTRAJAYA – Pemberian vaksin Covid-19 kepada warga asing termasuk pendatang asing tanpa izin (PATI) adalah bagi memastikan komuniti Malaysia dilindungi serta tidak dijangkiti penyakit tersebut.
Ketua Pengarah Kesihatan, Tan Sri Dr. Noor Hisham Abdullah berkata, bagaimanapun, ia mungkin akan diberikan untuk fasa keempat menerusi pemberian sekali suntikan sahaja.
“Untuk pekerja asing yang bekerja secara sah, kita memang memastikan mereka diberikan suntikan vaksin malah sebelum datang bekerja di sini.
“Bagi PATI pula, sekiranya mereka didaftarkan dengan Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) atau pertubuhan bukan kerajaan (NGO), mungkin kita menggunakan kaedah bekerjasama dengan pihak tersebut bagi memberikan vaksin,” katanya.
Beliau berkata demikian pada Sesi Libat Urus Darurat Covid-19 Siri 3/2021: Keselamatan dan Keberkesanan Vaksin Covid-19 Serta Strategi Kementerian Kesihatan (KKM) Bagi Melindungi Golongan Berisiko Tinggi secara maya di sini hari ini.
Ia disertai oleh Timbalan Ketua Pengarah Kesihatan (Penyelidikan dan Sokongan Teknikal), Datuk Dr. Hishamshah Mohd. Ibrahim sebagai moderator dengan menampilkan dua panel iaitu Pengarah Institut Penyelidikan Klinikal (ICR), Dr. Kalaiarasu M. Peariasamy serta Ketua Sektor (Pakar Perubatan Kesihatan Awam) Bahagian Kawalan Penyakit, Dr. Mohd Hanif Zailani.

Noor Hisham berkata, pemberian vaksin Covid-19 kepada golongan itu juga bagi mengelakkan penularan kes positif lebih-lebih lagi pernah dilaporkan di depoh tahanan dan penjara.
“Sekiranya PATI ditangkap dan ditempatkan di dalam depoh tahanan, dibimbangi jangkitan menular di situ seperti yang dilihat pada gelombang kedua dan ketiga.
“Ia kemudian turut menjangkiti kakitangan dan seterusnya ahli keluarga serta dibawa ke komuniti. Justeru, mahu atau tidak kita kena lihat bagaimana boleh melindungi komuniti di Malaysia,” katanya.
Mengulas lanjut, beliau berkata, pada masa ini, pihaknya sedang melaksanakan kajian membabitkan dua vaksin Covid-19 daripada dua syarikat yang hanya memerlukan satu suntikan pemberian vaksin.
“Kalau sekali sahaja suntikan itu, maka ia sesuai diberikan kepada pekerja asing yang sah dan PATI tersebut,” katanya.
Semalam, Menteri Sains, Teknologi dan Inovasi, Khairy Jamaluddin Abu Bakar memberi jaminan pekerja asing tanpa izin tidak akan ditahan apabila mereka tampil untuk mendapatkan vaksin Covid-19.
Beliau yang juga Menteri Penyelaras Program Imunisasi Covid-19 Kebangsaan dilaporkan berkata, kerajaan akan bekerjasama dengan pelbagai pihak termasuk kedutaan asing, organisasi antarabangsa, pertubuhan bukan kerajaan (NGO) bagi menggalakkan pekerja asing dan pelarian mendaftar dalam program vaksinasi. -K!ONLINE


PKPD di Sekolah Menengah Sultan Idris Shah 2, Gerik, Perak dilanjutkan
Oleh AHMAD SHAHERMAN SHAMSURI

18 Februari 2021, 8:38 pm
PETALING JAYA – Perintah Kawalan Pergerakan Diperketatkan (PKPD) di Sekolah Menengah Sultan Idris Shah 2, Gerik, Perak dilanjutkan 10 hari lagi.
Menteri Kanan Keselamatan, Datuk Seri Ismail Sabri berkata, PKPD di kawasan berkenaan sepatutnya tamat pada esok dilanjutkan sehingga 1 Mac depan.
Menurutnya, sehingga kini, Kementerian Kesihatan (KKM) telah melaksanakan 256 ujian saringan dan
daripada jumlah itu secara kumulatif sebanyak empat kes positif Covid-19 telah direkodkan.
“KKM mengesahkan terdapat pertambahan empat (4) kes positif baru dilaporkan pada hari ini dan ujian saringan kali kedua akan dilaksanakan ke atas semua pelajar.
“Setelah membuat penilaian risiko bersama pelbagai agensi dalam Jawatankuasa Teknikal PKP, Kerajaan bersetuju untuk melanjutkan PKPD di kawasan ini sehingga 1 Mac depan,”katanya pada sidang akhbar di sini hari ini.
Sementara itu, pada sidang akhbar sama, Ismail Sabri memaklumkan kerajaan bersetuju untuk menamatkan (PKPD) di Kampung Sebako 1 & 2, Lundu, Sarawak yang dijadualkan tamat esok.

“Sehingga kini, KKM telah melaksanakan 505 ujian saringan dan daripada jumlah itu secara kumulatif sebanyak 24 kes positif Covid-19 telah direkodkan.
“KKM mengesahkan kesemua kes positif telah dimasukkan ke hospital untuk menerima rawatan dan kontak rapat telah diasingkan di rumah serta dipantau sehingga hari ke 14,”jelasnya.-K! ONLINE.


Tarikh dan masa sembahyang Hokkien Clan dilanjutkan
Oleh MOHD. HUSNI MOHD. NOOR

18 Februari 2021, 7:37 pm
PUTRAJAYA – Kerajaan bersetuju melanjutkan tarikh dan masa sembahyang ‘Hokkien Clan’ di Rumah Ibadat Bukan Islam (RIBI) sempena Tahun Baru Cina bermula pukul 6 petang esok hingga 2 pagi, Sabtu ini.
Kementerian Perpaduan Negara menerusi kenyataan hari ini berkata, perkara itu diputuskan melalui Mesyuarat Jawatankuasa Teknikal dipengerusikan Menteri Kanan (Keselamatan) Datuk Seri Ismail Sabri Yaakob, hari ini.
Menurutnya, lanjutan tarikh dan masa sembahyang itu bagaimanapun tertakluk kepada beberapa prosedur operasi standard (SOP).
“Antaranya ialah bilangan kehadiran penganut tidak melebihi 30 orang pada satu-satu masa; pengurusan RIBI perlu menjalankan kerja-kerja sanitasi selama 30 minit sebelum dan selepas aktiviti keagamaan atau sembahyang dan penggunaan MySejahtera digunakan bagi tujuan rekod.
“Selain itu, SOP lain adalah mengecualikan imbasan kod MySejatera yang hadir ke RIBI diberikan kepada penganut yang berumur 60 tahun ke atas dan tidak mempunyai telefon pintar,” katanya. – K! ONLINE.


Aktiviti pelancongan dibenarkan di kawasan PKPB, PKPP
Oleh AHMAD SHAHERMAN SHAMSURI

18 Februari 2021, 7:42 pm
PETALING JAYA – Aktiviti pelancongan di kawasan Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP) dibenarkan mulai esok.
Bagaimanapun, Menteri Kanan Keselamatan, Datuk Seri Ismail Sabri Yaakob berkata, bagi kawasan Perintah Kawalan Pergerakan (PKP) dan Perintah Kawalan Pergerakan Diperketatkan (PKPD) aktiviti itu masih tidak dibenarkan.
Beliau berkata, bagi kawasan PKPB aktiviti tersebut dibenarkan beroperasi pada 50 peratus daripada kapasiti premis dengan mematuhi penjarakan fizikal, mewajibkan pemakaian pelitup muka dan berdasarkan prosedur operasi standard (SOP) PKPB.
“Bagi kawasan PKPP pula, aktiviti pelancongan domestik berikut dibenarkan beroperasi dengan mematuhi penjarakan fizikal, mewajibkan pemakaian pelitup muka dan berdasarkan SOP berkaitan.
“Antara aktiviti yang dibenarkan di kawasan PKPB dan PKPP adalah seperti lawatan zoo, taman rekreasi, premis hasil seni, budaya, muzium taman tema dan pusat hiburan keluarga,”katanya pada sidang akhbar di sini hari ini.
Mengulas lanjut, Ismail Sabri berkata, lain-lain aktiviti pelancongan dan kebudayaan selain di bawah
senarai negatif perlu mengikut SOP sektor pelancongan dan kebudayaan sedia ada yang sedang berkuatkuasa.

Katanya, walaupun kebanyakan sektor dan aktiviti telah dibenarkan, namun masih terdapat sektor atau aktiviti yang masih di bawah senarai terlarang yang boleh dirujuk di laman sesawang Majlis Keselamatan Negara (MKN).-K! ONLINE.


Hanya 20 individu dibenar sertai majlis akad nikah di kawasan PKP
Oleh AHMAD SHAHERMAN SHAMSURI

18 Februari 2021, 7:19 pm
PETALING JAYA – Upacara akad nikah di kawasan Perintah Kawalan Pergerakan (PKP) dibenarkan mulai esok di masjid dan pejabat agama dengan had maksimum 20 orang pengiring.
Menteri Kanan Keselamatan, Datuk Seri Ismail Sabri Yaakob berkata, jumlah tersebut tidak termasuk jurunikah dan juga saksi serta tertakluk kepada kelulusan pihak berkuasa agama negeri masing-masing.
Katanya, bagi kawasan Perintah Kawalan Pergerakan Bersyarat (PKPB) pula, jumlah kapasiti dibenarkan bagi sesuatu upacara akad nikah adalah tidak melebihi 50 peratus keluasan premis majlis itu diadakan dengan syarat ada penjarakan satu meter.
“Manakala, di kawasan Perintah Kawalan Pergerakan Pemulihan (PKPP) upacara pernikahan dibenarkan mengikut kapasiti premis dengan syarat ada penjarakan fizikal satu meter.
“Jumlahnya tiada had, jika kawasan itu luas, ramailah yang boleh hadir, jika kawasan sempit jumlah itu mesti kurang. Apa yang penting kena ada penjarakan fizikal,”katanya pada sidang akhbar di sini hari ini.
Tambah beliau, bagi prosedur operasi standard (SOP) upacara pernikahan bagi pasangan bukan Islam akan
diumumkan oleh Kementerian Perpaduan Negara.

Sementara itu, mengulas mengenai seminar, bengkel, mesyuarat, persidangan, pameran perdagangan dan yang berkaitan, Ismail Sabri berkata, bagi kawasan PKP, program seperti itu masih tidak dibenarkan.
Namun katanya, bagi kawasan PKPB dan PKPP aktiviti itu telah dibenarkan dan jumlah pengunjung tidak melebihi 50 peratus daripada keluasan premis atau kawasan program.
“Latihan dalam perkhidmatan yang sedang berjalan boleh dilaksanakan hanya dalam kawasan institusi latihan sahaja,”ujarnya. – K! ONLINE.


203 kluster kilang dan pembuatan masih aktif
Oleh MOHD YUNUS YAKKUB

18 Februari 2021, 7:26 pm
KLANG – Sektor perkilangan dan pembuatan terus menjadi penyumbang tertinggi bagi kes Covid-19 di negara ini.
Menteri Kesihatan, Datuk Seri Dr. Adham Baba berkata, berdasarkan rekod mendapati 203 daripada 236 kluster di sektor perkilangan dan pembuatan masih aktif Covid-19.
Katanya, malah rekod juga menunjukkan 14,423 daripada 41,396 kes aktif yang direkodkan semalam melibatkan sektor tersebut.
“Setiap hari terdapat kluster dikesan di sektor ekonomi. Namun, kita akan terus penumpukan untuk memastikan rantaian Covid-19 bagi kedua-dua sektor ini dapat diputuskan,” katanya kepada pemberita di sini hari ini.
Terdahulu, Adham diiringi Pengarah Kesihatan Selangor, Datuk Dr. Sha’ari Ngadiman melawat sebuah kilang pemprosesan makanan di Taman Perindustrian Pulau Indah yang ditutup susulan terdapat 57 daripada 102 pekerja yang disaring didapati positif Covid-19.
Sehubungan itu, beliau menyeru supaya mana-mana kilang yang pekerjanya positif Covid-19 menutup sementara premis mereka secara sukarela.

“Berdasarkan kilang yang dilawati ini, kita melihat kebolehan jangkitan hampir 50 peratus dan memerlukan ujian saringan dilakukan agar Covid-19 tidak disebarkan,”jelasnya. -K! ONLINE.


Pengasas Sugarbook ditahan semula bantu siasatan kes rogol, pelacuran
Oleh MOHD YUNUS YAKKUB

18 Februari 2021, 8:47 pm
SHAH ALAM – Pengasas aplikasi Sugarbook yang dibebaskan tanpa reman ditahan semula bagi membantu siasatan kes rogol dan kegiatan pelacuran, hari ini.
Ketua Jabatan Siasatan Jenayah Selangor, Datuk Fadzil Ahmat berkata, penahanan itu susulan laporan daripada seorang pelajar institut pengajian tinggi (IPT).
Katanya, kejadian tersebut dikatakan berlaku di Subang Jaya pada Februari 2019.
“Suspek telah ditahan bagi membantu siasatan kes 376 Kanun Keseksaan (merogol) dan 372 kanun sama ( kesalahan terbabit dalam kegiatan pelacuran),” katanya dalam kenyataan sebentar tadi.
Terdahulu, lelaki berusia 34 tahun itu dibebaskan tanpa reman selepas permohonan terhadapnya ditolak Timbalan Pendaftar Mahkamah Tinggi Noorasyikin Sahat.
Mengulas perkara itu, Fadzil menjelaskan pihak Pengarah Pendakwaan Selangor telah membuat permohonan semakan ke atas keputusan tersebut.

“Permohonan akan didengar di hadapan seorang Hakim Mahkamah Tinggi Jenayah di Shah Alam pukul 9 pagi, esok,” jelasnya. -K! ONLINE.


Lima kenderaan hangus dijilat api
Oleh MOHAMAD FAHD RAHMAT

18 Februari 2021, 7:22 pm
BATU PAHAT – Lima kenderaan musnah terbakar dalam kejadian di sebuah bengkel di Taman Emas 1 Sri Medan di sini tengah hari tadi.
Menurut Komander Operasi, PBK II Zakaria Mohamed, pihaknya menerima panggilan kecemasan pada pukul 12.28 tengah hari sebelum dua jentera dari Balai Bomba dan Penyelamat (BBP) Penggaram dan Yong Peng dikejarkan ke tempat kejadian.
“Dengan kekuatan seramai 13 anggota kami bergegas ke tempat kejadian dan didapati benar belaku kebakaran membabitkan sebuah bengkel kereta berstruktur sementara berkeluasan 225 kaki persegi.
“Kebakaran turut memusnahkan lima kenderaan jenis kereta, van dan motosikal selain tidak melibatkan mangsa.
“Tindakan pemadaman menggunakan satu aliran air 200 kaki, dua pancutan air daripada pili pam jentera bomba. Punca kebakaran dan anggaran kerugian masih dalam siasatan,” katanya ketika dihubungi hari ini.
Beliau berkata, operasi ditamatkan pada pukul 1.50 petang berikutnya.

Dalam kejadian berlainan, sebuah rumah teres dua tingkat turut terbakar pada petang semalam di Jalan Rotan Tanah, Taman Seri Jaya di sini.
Pihak bomba menerima panggilan pada 4.07 petang sebelum sebuah jentera FRT, sebuah RRV dan sebuah pacuan empat roda dikejarkan ke lokasi kejadian.
“Seramai 22 anggota daripada BBP Penggaram dan Ayer Hitam terbabit dalam operasi pemadaman kebakaran yang memusnahkan lebih 60 peratus daripada keseluruhan rumah itu.
“Kebakaran berlaku di tingkat atas dan punca serta kerugian kejadian itu masih dalam siasatan selain tidak melibatkan mangsa,” katanya.-K! ONLINE.


Sindiket penjualan setem hasil raih RM8,000 sebulan
Oleh MOHD. HUSNI MOHD. NOOR

18 Februari 2021, 7:16 pm
PUTRAJAYA – Jabatan Imigresen Malaysia (JIM) mendedahkan anggota sindiket penjualan setem hasil kerajaan dan pelekat Pas Lawatan Kerja Sementara (PLKS) yang ditahan baru-baru ini meraih keuntungan sehingga RM8,000 sebulan.
Ketua Pengarahnya, Datuk Khairul Dzaimee Daud berkata, sindiket berkenaan menyebabkan kerajaan kerugian hampir RM2.16 juta setiap tahun.
Beliau berkata, siasatan mendapati, modus operandi digunakan sindiket bermula dengan pekerja syarikat percetakan menyeludup keluar sebahagian buku pelekat keselamatan imigresen dari stor syarikat.
“Pekerja itu kemudiannya menjual buku pelekat tersebut kepada anggota sindiket dengan harga di antara RM700 hingga RM800 sekeping yang mana setiap buku mengandungi sebanyak 50 keping pelekat.
“Kerajaan dianggarkan kerugian sebanyak RM1,800 bagi setiap keping pelekat yang dijual dan digunakan oleh pendatang asing tanpa izin (PATI) disebabkan JIM tidak dapat mengutip hasil levi, bayaran pas dan bayaran proses yang ditetapkan kerajaan,” katanya dalam kenyataan akhbar hari ini.
Antara barangan yang dirampas
Katanya, kegiatan sindiket itu jelas boleh menggugat keselamatan negara serta menyebabkan kepada ketirisan kutipan hasil kerajaan.

Khairul Dzaimee berkata, JIM tidak akan berkompromi dengan kegiatan seperti ini dan akan meneruskan operasi bersepadu sebagai langkah berterusan menjamin keselamatan dan kedaulatan negara.
Sebelum ini, JIM dengan kerjasama Suruhanjaya Pencegahan Rasuah Malaysia (SPRM) berjaya menahan tujuh lelaki tempatan menerusi Ops Sticker sejak 14 Februari lalu.
Kesemua suspek dipercayai terbabit secara langsung dalam kegiatan penjualan pelekat keselamatan imigresen tulen yang bercetak kepada sindiket pemalsuan pas imigresen.
Sindiket itu dipercayai menjalankan kegiatan menjual pelekat keselamatan tulen dan didalangi oleh rakyat tempatan yang mendapat bekalan pelekat tulen daripada individu yang bekerja dengan sebuah syarikat percetakan yang menjadi pembekal kepada JIM. – K! ONLINE.


Tiga pendaki maut dalam cubaan tawan Gunung K2
Oleh KOSMO!

18 Februari 2021, 8:34 pm
ISLAMABAD – Tiga pendaki Gunung K2 di Pakistan yang hilang selama seminggu disahkan maut ketika cuba menakluk puncak kedua tertinggi dunia itu, demikian menurut laporan pihak berkuasa tempatan, hari ini.
Tiga individu yang dikenali sebagai John Snorri dari Iceland, Juan Pablo Mohr dari Chile dan warga tempatan, Muhammad Ali Sadpara dilaporkan hilang ketika dalam perjalanan menuju puncak gunung setinggi 8,661 meter di atas paras laut, minggu lalu.
Kumpulan tersebut dikatakan terputus hubungan dengan Base Camp Gunung K2 pada 5 Februari dan satu misi mencari dan menyelamat dijalankan secara besar-besaran termasuk menggunakan helikopter dan pesawat tentera.
“Semua pakar cuaca, pendaki gunung dan pihak tentera Pakistan telah mencapai kesimpulan bahawa manusia tidak dapat hidup selama itu dalam cuaca yang begitu sejuk.
“Oleh yang demikian, kami mengumumkan bahawa mereka bertiga diisytiharkan maut dalam insiden pendakian ini,” kata Menteri Pelancongan Wilayah Gilgit – Baltistan,Raja Nasir Ali Khan,
Khan bagaimanapun memberitahu bahawa misi  pencarian mayat akan diteruskan.

“Keluarga saya telah kehilangan seorang ayah yang baik dan rakyat Pakistan telah kehilangan seorang pendaki gunung yang hebat, berani dan berpengalaman,” kata anak Muhammad Ali, Sajid Ali Sadpara kepada wartawan sebaik sahaja pengumuman itu dibuat. – AFP


Empat lelaki Malaysia ditahan masuk ke Thailand secara haram
Oleh MUHAMMAD AYMAN GHAFFA

18 Februari 2021, 8:43 pm
KOTA BHARU – Empat orang lelaki warganegara Malaysia ditahan pihak berkuasa Thailand selepas mereka dipercayai memasuki negara tersebut secara haram semalam.
Difahamkan, empat individu itu menyeberangi Sungai Golok dengan melalui laluan tikus di kawasan sempadan sebelum mereka berjaya melepasi kawalan keselamatan kedua-dua negara.
Menurut sumber pihak berkuasa Thailand, keempat-empat lelaki berusia dalam lingkungan 20 hingga 30-an itu ditahan di setakat jalan raya di Salamai, Tak Bai dekat Wilayah Narathiwat kira-kira pukul 2.30 petang semalam.
Katanya, mereka ditahan ketika menaiki kereta jenis Honda Accord yang dibawa oleh dua orang warga Thailand.
“Pemeriksaan mendapati mereka tidak mempunyai dokumen perjalanan yang sah untuk masuk ke Thailand.
“Keempat-empat suspek ditahan di Ibu Pejabat Polis Wilayah Narathiwat untuk siasatan lanjut sebelum mereka diserahkan kepada pihak imigresen Thailand,” katanya ketika dihubungi pemberita hari ini.

Sementara itu Konsulat Jeneral Malaysia di Songkhla, Mohd. Fandi Abu Bakar, ketika dihubungi mengesahkan penahanan keempat-empat individu terbabit. – K! ONLINE.


Zon 1 bomba Perak terima 19 panggilan kes kebakaran
Oleh ASLIZA MUSA

18 Februari 2021, 6:14 pm
IPOH – Sebanyak 19 kes kebakaran terbuka dengan melibatkan satu kematian direkodkan di tiga daerah di bawah Zon 1, Jabatan Bomba dan Penyelamat Malaysia (JBPM) Perak dalam tempoh tiga minggu pertama tahun ini.
Timbalan Ketua Zon 1, Mohamad Yusoff Abdul Rahman berkata, keadaan cuaca panas ketika ini menyebabkan banyak panggilan diterima untuk operasi pemadaman kebakaran lalang dan terbuka di daerah Kinta, Kampar dan Kuala Kangsar.
Katanya, kes kebakaran terbaharu direkodkan di Hutan Simpan Gunung Bubu di Kuala Kangsar membabitkan kemusnahan kawasan seluas dua hektar.
“Kebakaran yang agak kritikal itu berlaku Isnin lalu di mana api berjaya dikawal dan dipadam sepenuhnya semalam.
“Kes kebakaran lalang juga direkodkan pada hari sama berhampiran Plaza Tol Ipoh Selatan di mana sebuah pondok musnah terbakar dan seorang lelaki warga emas maut,” katanya kepada pemberita  selepas membuat pemeriksaan keselamatan sempena Tahun Baharu Cina 2021 di pasar raya Lotuss Ipoh Bercham di sini hari ini.
Menurut Mohamad Yusoff, 531 anggota dari sembilan balai di Zon 1 bersiap sedia berdepan kes kebakaran berikutan cuaca panas yang dijangka berterusan hingga April depan.

Katanya, sebagai langkah persediaan, kelengkapan logistik dipersiapkan termasuk 18 jentera operasi dan kenderaan utiliti serta 27 pam angkut.
“Antara kawasan panas yang dikenal pasti berisiko berlaku kebakaran terbuka ialah Bukit Berekeh, Sungai Siput; Hutan Simpan Gunung Bubu, Kuala Kangsar; Bukit Batu Putih, Gopeng dan Kledang Saiong di Ipoh.
“Kita melakukan pemantauan di kawasan tersebut selain di tepi lebuh raya yang kerap berlaku kebakaran belukar dan lalang,” katanya.
Sementara itu, mengulas mengenai pemeriksaan yang dilakukan bagi tujuan menghapus bahaya kebakaran, beliau berkata, lebih 100 premis perniagaan dan pusat membeli-belah di tiga daerah di Zon 1 diperiksa sepanjang musim perayaan tersebut.
“Pemeriksaan keselamatan ini dijalankan bagi memastikan laluan keluar ke tempat selamat, kepungan tangga, lobi menentang kebakaran dan sistem kecemasan kebakaran sesebuah premis berada dalam keadaan baik.
“Setakat pemeriksaan dilakukan, tiada kesalahan besar dikesan kerana kebanyakan pusat membeli belah mempunyai CF (sijil layak menduduki) dan mereka juga tidak melakukan simpanan barang dalam kuantiti yang banyak disebabkan pandemik Covid-19,” katanya. – K! ONLINE.


Guru rugi RM115,000 diperdaya Macau Scam
Oleh JAMLIAH ABDULLAH

18 Februari 2021, 6:38 pm
ALOR SETAR – Seorang guru perempuan kerugian RM115,000 setelah diperdaya lelaki menyamar pegawai Lembaga Hasil Dalam Negeri (LHDN), awal bulan ini.
Mangsa berusia 41 tahun  menerima panggilan daripada suspek pada 7 Februari lalu berhubung satu tunggakan cukai ke atas syarikatnya.
Menurut Ketua Jabatan Siasatan Jenayah Komersial Kedah, Superintendan Elias Omar, mangsa kemudian menafikan perkara tersebut sebelum suspek menyambungkan talian kepada rakannya yang menyamar sebagai pegawai polis berpangkat inspektor dari Ibu Pejabat Polis Kontinjen Pahang sebagai pengesahan.
“Suspek meminta mangsa membuka aplikasi WhatsApp sebelum menerima mesej notis mendakwa dia terlibat dalam satu kes pengubahan wang haram dan pengedaran dadah.
“Pada 8 Februari, mangsa diminta membuat pinjaman peribadi dari bank kerana mangsa perlu mempunyai kewangan yang kukuh di bank. Mangsa seterusnya membuat pinjaman peribadi di Bank Rakyat sebanyak RM133,080.90,” katanya di sini hari ini.
Katanya, mangsa kemudian diarah untuk membuka pautan perisian yang diberikan dan memuat naik aplikasi MyBNM untuk mengisi maklumat peribadi mangsa dan perbankan untuk siasatan lanjut.

“Mangsa tanpa membuat semakan mengikut arahan itu dan pada 15 Februari lalu wang sebanyak RM133,080.90 dikreditkan ke dalam akaun mangsa dan dia menghubungi suspek untuk memaklumkan perkara itu.
“Seterusnya, pada keesokan harinya, mangsa cuba untuk log masuk ke dalam akaun tersebut tetapi disekat sebelum dia menghubungi khidmat pelanggan bank dan dimaklumkan terdapat tiga transaksi wang dari akaun mangsa ke tiga akaun lain berjumlah RM115,000,” katanya. – K! ONLINE.


Boleh ‘dine in’ ikut keluasan meja mulai esok
Oleh AHMAD SHAHERMAN SHAMSURI

18 Februari 2021, 6:25 pm
PETALING JAYA – Orang ramai boleh menarik nafas lega apabila aktiviti ‘dine in’ atau makan di dalam premis di kawasan Perintah Kawalan Pergerakan (PKP), Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP) dibenarkan mulai esok.
Menteri Kanan Keselamatan, Datuk Seri Ismail Sabri Yaakob berkata, bagaimanapun kebenaran itu tertakluk kepada keluasan meja dengan mematuhi syarat penjarakan fizikal satu meter.
“Kebenaran ini meliputi semua kawasan PKP, PKPB dan PKPP dengan mematuhi prosedur operasi standard yang telah ditetapkan.
“Sebelum ini, kawasan PKP hanya dibenarkan dua orang satu meja, namun mulai esok semua kawasan boleh ‘dine in’ mengikut keluasan meja dan perlu ada penjarakan fizikal satu meter,”katanya pada sidang akhbar di sini hari ini.
Sementara itu, mengulas mengenai kapasiti penumpang dalam satu kenderaan, Ismail Sabri berkata, mulai esok kebenaran menaiki kenderaan tertakluk kepada kapasiti penumpang sesebuah kenderaan.
“Mulai esok semua kawasan PKP, PKPB dan PKPP had penumpang bagi sesebuah kereta atau kenderaan mengikut kapasiti atau jumlah kerusi di dalam kenderaan,”ujarnya. – K! ONLINE.


JAS Selangor patahkan seludup 147,147 kg buangan elektrik
Oleh MOHD YUNUS YAKKUB

18 Februari 2021, 6:08 pm
KLANG – Jabatan Alam Sekitar (JAS) Selangor berjaya mematahkan cubaan membawa masuk lapan kontena barangan buangan elektrik dan elektronik terpakai di Pelabuhan Barat di sini hari ini.
Dalam serbuan kira-kira 12 tengah hari tadi menemui sejumlah papan litar bercetak dan pencetak terpakai seberat hampir 147,147 kilogram (kg) dan dipercayai dibawa masuk bagi tujuan kitar semula.
Pengarah JAS Selangor, Nor Aziah Jaafar berkata, pemeriksaan itu hasil kerjasama Jabatan Kastam dengan siasatan awal mendapati barangan buangan itu diimport dari Amerika Syarikat dan Hong Kong tanpa memiliki kelulusan daripada JAS.
Katanya, kesemua barangan buangan itu dipercayai akan dibawa ke beberapa buah premis di Lembah Klang untuk diproses.
“Kesemua barangan itu akan dilebur untuk mendapatkan logam-logam berharga seperti timah dan tembaga dipercayai bagi pasaran negara ini.
“Kita telah mengeluarkan notis arahan kepada syarikat pengimport untuk memulangkan kontena itu ke negara asal di bawah prosedur Konvesyen Basel berkaitan Kawalan Pergerakan Bahan Berbahaya Dan Pelupusan,” katanya ketika dihubungi Kosmo! di sini hari ini.

Jelas beliau, JAS Selangor akan terus komited membanteras jenayah alam sekitar rentas sempadan dan mengelakkan negeri ini dijadikan tempat pelupusan buangan daripada negara asing.
Kosmo! sebelum ini melaporkan JAS berjaya membanteras pengimportan sisa plastik secara haram ke dalam negara ini selepas menghantar semula 254 kontena ke negara pengeskport dengan anggaran berat 5,512 metrik tan sisa plastik bagi tempoh Januari hingga Disember tahun lalu.
Menteri Alam Sekitar dan Air, Datuk Tuan Ibrahim Tuan Man menegaskan segala penghantaran yang dilakukan tanpa melibatkan sebarang kos oleh kerajaan. -K!ONLINE.


Dua PKRC swasta bakal beroperasi bulan depan
Oleh MOHAMAD FAIZAL HASHIM

18 Februari 2021, 6:41 pm
PASIR GUDANG – Dua Pusat Kuarantin dan Rawatan Covid-19 (PKRC) swasta dijangka beroperasi pada awal bulan depan yang menempatkan pekerja warga asing.
Menteri Besar Johor, Datuk Hasni Mohammad berkata, kedua-dua pusat penempatan ini dalam proses mendapatkan kelulusan daripada kerajaan pusat sebelum kemukakan operasi.
Katanya, PKRC itu melibatkan sebuah hotel di Iskandar Puteri dan sebuah asrama pekerja di kawasan Kota Tinggi.
“Ini adalah PKRC swasta yang pertama seumpamanya di Johor. Hotel tersebut boleh menempatkan kira-kira 250 pesakit Covid-19 manakala asrama pekerja berkenaan boleh menempatkan lebih ramai daripada itu.
“PKRC swasta ini adalah untuk menempatkan pesakit bukan warga negara asing, di mana kos akan ditanggung oleh majikan ataupun pesakit sendiri,” katanya pada sidang akhbar di Stadium Majlis Bandaraya Pasir Gudang (MBPG), di sini hari ini.
Yang turut hadir ialah Pengerusi Jawatankuasa Kesihatan dan Alam Sekitar negeri, R. Vidyananthan, Pengarah Kesihatan Negeri, Datuk Dr. Aman Rabu dan Komander Operasi Johor, Mohd. Fathi Zaki Mohd. Zakaria.

Terdahulu, Hasni sempat meninjau keadaan PKRC di Stadium MBPG yang menempatkan seramai 277 pesakit yang masih dikuarantin di stadium berkenaan.
Hasni berkata, pendatang asing tanpa izin (PATI) yang positif juga boleh ditempatkan di PKRC swasta yang bersesuaian sekiranya kem tahanan sudah tiada tempat bagi menempatkan mereka yang positif.
“Selain PKRC swasta, pihak industri juga telah menambah baik tempat penempatan pekerja asing dengan menyediakan lebih banyak ruang dan tidaklah terlalu padat seperti dahulu.
“Ini adalah hasil pemantauan yang dibuat sebelum ini dan mereka memberi kerjasama Dalam membendung penularan wabak Covid-19 dengan menyediakan penempatan yang kondusif bagi mematuhi prosedur operasi standard (SOP),” katanya.-K! ONLINE.


Tiga buah rumah dikesan alami retakan kecil
Oleh YATIMIN ABDULLAH

18 Februari 2021, 6:05 pm
PASIR MAS – Tiga buah rumah di Kampung Pohon Chelagi di sini dikesan mengalami keretakan kecil pada bahagian dalam susulan runtuhan tebing Sungai Kelantan yang berlaku semalam.
Ketua Polis Daerah Pasir Mas, Asisten Komisioner Mohamad Roy Suhaimi Sharif berkata, tiga buah rumah itu bukan terletak berhampiran tebing sungai sebaliknya berada di dalam kampung berkenaan.
Menurutnya, ia melibatkan lokasi antara 10 hingga 20 meter dari kawasan tebing sungai tempat asal kejadian itu.
“Hasil pemerhatian yang dilakukan, kita dapati pergerakan tanah di kawasan ini agak aktif.
“Oleh itu, kita ambil telah menutup semua laluan masuk ke kawasan tersebut berkuatkuasa pagi tadi,” katanya ketika ditemui pemberita hari ini.
Mohamad Roy Suhaimi memberitahu, sehingga hari ini, empat buah rumah sudah ranap dan jatuh ke kawasan cerun akibat runtuhan itu.

Katanya, polis tidak menolak kemungkinan beberapa buah rumah akan runtuh berdasarkan kepada pergerakan tanah ketika ini.
Sementara itu, Penghulu Parlimen Pasir Mas, Mohammad Azmi Mohamad Yusoff berkata, setakat ini, kerajaan negeri sentiasa cakna dengan nasib keluarga terlibat.
Katanya, pelbagai bantuan telah disalurkan termasuk wang tunai segera kepada empat keluarga yang teruk terjejas dengan insiden itu.
“Kerajaan negeri juga turut menyediakan pusat pemindaha sementara (PPS) kepada keluarga terlibat.
“Hari ini, kerajaan negeri telah menyampaikan sumbangan kepada 46 keluarga yang telah terkesan dengan runtuhan itu,” ujarnya. -K! ONLINE.


Ordinan Darurat bolehkan majikan ingkar dikenakan penalti lebih berat
Oleh SUBKHI SUDARJI

18 Februari 2021, 6:34 pm
PUTRAJAYA – Ordinan Darurat (Standard Minimum Perumahan, Penginapan Dan Kemudahan Pekerja) (Pindaan) 2021 yang digazetkan pada 17 Februari lalu akan menyaksikan penalti lebih berat dikenakan kepada majikan yang gagal menyediakan menyediakan penginapan buat pekerja masing-masing.
Menteri Sumber Manusia, Datuk Seri M. Saravanan berkata, ordinan itu mengandungi objektif antaranya memperluas pemakaian Akta 446 kepada Sabah dan Sarawak selain memberi kuasa kepada Ketua Pengarah Jabatan Tenaga Kerja Semenanjung Malaysia untuk mengeluarkan arahan kepada pemilik penginapan.
Beliau berkata, arahan itu termasuklah untuk mengganti, mengubah atau membaik penginapan yang tidak mematuhi Akta 446 dan memindahkan pekerja dengan serta-merta daripada penginapan yang sesak dan tidak sesuai didiami ke penginapan sementara yang ditetapkan jabatan.
“Dalam hal ini, pemilik penginapan akan menanggung semua kos pengangkutan daripada penginapan asal ke penginapan sementara, pengangkutan pergi balik ke tempat kerja dan penginapan sementara dan kos sewaan penginapan sementara.
“Pemilik penginapan yang gagal mematuhi arahan ini boleh didenda RM200,000 atau penjara sehingga tiga tahun atau kedua-duanya,” katanya dalam sidang akhbar menerusi aplikasi Zoom di sini hari ini.
Saravanan berkata, Ordinan Darurat itu juga memberi kuasa kepada Menteri Sumber Manusia untuk membuat penurunan kuasa Akta 446 kepada pegawai daripada agensi lain.

“KSM turut bercadang untuk membuat penurunan kuasa Akta 446 kepada pegawai-pegawai yang terlibat daripada enam kementerian iaitu agensi di bawah KSM sendiri, Kementerian Kerja Raya; Kementerian Perdagangan Dalam Negeri Hal Ehwal Pengguna dan Kementerian Dalam Negeri; Kementerian Perumahan dan Kerajaan Tempatan serta Kementerian Perdagangan Antarabangsa dan Industri” katanya.
Beliau berkata, penguatkuasaan itu mengutamakan 75,000 majikan yang menggajikan pekerja asing dengan tumpuan kepada tiga negeri dengan bilangan pekerja asing tertinggi iaitu Selangor, Johor dan Kuala Lumpur.
“Ia turut melibatkan tiga sektor dengan kes positif tertinggi iaitu Pembuatan, Pembinaan dan Perkhidmatan,” katanya.
Sementara itu, beliau berkata, mana-mana majikan yang gagal memastikan pekerja asing atau pekerjanya yang tinggal di penginapan disediakan untuk menjalani vaksinasi Covid-19 adalah melakukan kesalahan di bawah Akta Standard Minimum Perumahan, Penginapan dan Kemudahan Pekerja 1990 [Akta 446]. -K! ONLINE.


Polis buru individu menyamar guna nama, gambar pemimpin Melaka
Oleh DIYANATUL ATIQAH ZAKARYA

18 Februari 2021, 6:21 pm
MELAKA – Polis sedang giat mengesan individu yang terlibat dalam kes penyamaran sebagai pemimpin negeri termasuk Ketua Menteri Melaka, Datuk Seri Sulaiman Md. Ali, menerusi nombor telefon yang digunakan.
Ketua Jabatan Siasatan Jenayah Komersial (JSJK) negeri, Superintendan E. Sundra Rajan berkata, setakat ini dua nombor telefon yang disiasat berkait dengan penyamaran sebagai Datuk Bandar Majlis Bandaraya Melaka Bersejarah (MBMB), Datuk Zainal Abu dan Yang Dipertua Majlis Perbandaran Hang Tuah Jaya (MPHTJ), Datuk Shadan Othman.
“Setakat ini, kita sudah menerima empat aduan membabitkan dua nombor telefon iaitu 011-18989012 dan 010-7767161.
“Kedua-dua nombor ini cuba memperdaya orang ramai menggunakan nama Datuk Zainal Abu dan Datuk Shadan Othman serta dua ahli majlis pihak berkuasa tempatan,” katanya ketika dihubungi di sini, hari ini.
Katanya, pihaknya percaya nombor tersebut baharu sahaja digunakan untuk jenayah penipuan scammer kerana semakan tidak menjumpai sebarang rekod berkaitan kegiatan memperdaya.
“Bagaimanapun kita masih meneruskan siasatan untuk menjejaki dalang disebalik penyamaran ini.

“Kes disiasat mengikut Seksyen 420/511 Kanun Keseksaan kerana cubaan untuk menipu,” katanya.
Terdahulu, difahamkan scammer yang menyamar sebagai Shadan menerusi nombor telefon 010-7767161 turut bertindak menghubungi kenalan rapat pemimpin itu untuk meminjam wang berjumlah RM4,900. – K! ONLINE.


5,320 kes sembuh, 2,712 kes harian
Oleh NOR IDAYU BOSRO

18 Februari 2021, 6:28 pm
PUTRAJAYA – Sebanyak 2,712 kes baharu dilaporkan hari ini, menjadikan jumlah kes positif Covid-19 di Malaysia sebanyak 274,875 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, empat adalah kes import manakala sebanyak 2,708 kes adalah penularan tempatan.
Menurutnya, kes aktif dengan kebolehjangkitan Covid-19 pula merekodkan sebanyak 38,763.
“Sebanyak 25 kes kematian turut dilaporkan hari ini menjadikan jumlah kes kematian Covid-19 di Malaysia mencatatkan 1,030 kes.
“Terdapat 5,320 kes sembuh hari ini dan jumlah kumulatif kes sembuh sepenuhnya daripada Covid-19 sebanyak 235,082 kes,” katanya di Twitter rasmi beliau hari ini.
Ujarnya, terdapat 227 kes positif sedang dirawat di Unit Rawatan Rapi dengan 103 kes memerlukan bantuan pernafasan. -K! ONLINE.


APMM gagalkan cubaan seludup 100 kg daun ketum
Oleh MOHD. RAFIE AZIMI

18 Februari 2021, 6:44 pm
ALOR SETAR – Maritim Malaysia (APMM) menggagalkan cubaan untuk menyeludup kira-kira 100 kilogram (kg) ketum yang ditemui di pesisiran pantai Kuala Jerlun dekat sini pagi ini.
Pengarah Zon Maritim Kuala Kedah, Komander Maritim Noor Azreyanti Ishak berkata, daun ketum itu ditemui dalam beberapa bungkusan plastik hitam kira-kira pukul 7.30 pagi tadi.
“Daun-daun ketum itu dipercayai cuba diseludup ke Thailand memandangkan harga pasaran di sana melonjak akibat pelaksanaan Perintah Kawalan Pergerakan (PKP).
“Ketika ini dipercayai harga bagi sekilogram daun ketum mencecah RM180 berbanding RM40 sebelum pelaksanaan PKP, sekali gus merancakkan lagi aktiviti penyeludupan ke negara jiran,” katanya dalam satu kenyataan di sini hari ini.
Kata Noor Azreyanti, secara keseluruhannya nilai rampasan daun ketum itu dianggarkan mampu mencecah RM18,000 jika dipasarkan di Thailand.
“Semua hasil rampasan dibawa ke Zon Maritim Kuala Kedah untuk tindakan lanjut.” ujarnya.

Tambahnya, siasatan dilakukan mengikut Seksyen 30(3) Akta Racun 1952. – K! ONLINE.


PDRM pantau rapi pergerakan vaksin Covid-19
Oleh ISKANDAR SHAH MOHAMED

18 Februari 2021, 5:20 pm
SHAH ALAM – Polis Diraja Malaysia (PDRM) sudah membuat persediaan rapi termasuk jumlah keanggotaan bagi memastikan kelancaran urusan dan aspek keselamatan vaksin Covid-19 yang dijangka tiba di Malaysia pada Ahad ini.
Timbalan Ketua Polis Negara, Datuk Seri Acryl Sani Abdullah Sani berkata, tumpuan pihaknya merangkumi urusan pergerakan, pemindahan dan penyimpanan vaksin di lokasi yang sudah ditetapkan sebelum ini.
Katanya, kawalan keselamatan itu akan melibatkan anggota kita sama ada menerusi kenderaan atau bermotosikal.
“Kita mengambil kira dua faktor utama antaranya mengelak vaksin berkenaan dicuri atau disabotaj pihak tertentu.
“Semua Ketua Polis negeri sudah diarah memantau pergerakan urusan dan lokasi penyimpanan atau pengedaran vaksin itu kepada orang ramai kelak,” katanya ketika ditemui selepas meninjau pelaksanaan sekatan jalan raya (SJR) di Setia Alam di sini, hari ini.
Terdahulu, Menteri Sains, Teknologi dan Inovasi, Khairy Jamaluddin memaklumkan polis dan Angkatan Tentera Malaysia (ATM) akan menjaga keselamatan vaksin Covid-19 Pfizer daripada mula ia tiba ke negara ini sehingga waktu suntikan.

Khairy dipetik berkata, sebanyak 312,390 dos vaksin Pfizer fasa pertama dijangka tiba di Lapangan Terbang Antarabangsa Kuala Lumpur (KLIA) pada 21 Februari ini sebelum disusun dan diedarkan ke pelbagai tempat penyimpanan vaksin seluruh negara. -K!ONLINE


Kawasan pantai terjejas akan ditambak pasir
Oleh KOSMO!

18 Februari 2021, 5:04 pm
Oleh NIK NAIZI HUSIN
PEKAN – Kawasan pantai yang terhakis teruk di negeri ini akan ditambak dengan pasir dalam usaha memulihkan dan memulihara kembali pantai-pantai berkenaan.
Pengerusi Jawatankuasa Pelancongan, Kebudayaan, Alam Sekitar, Perladangan dan Komoditi Negeri, Datuk Seri Mohd. Sharkar Shamsudin berkata, proses tambakan pasir itu akan diberikan keutamaan kepada kawasan pantai yang dikenalpasti terjejas teruk.
“Proses penambakan pasir ini akan diutamakan dan disegerakan di kawasan pantai yang mempunyai aktiviti seperti kawasan pelancongan dan yang mempunyai penempatan penduduk.
“Bagaimanapun proses inventori akan dilaksanakan terlebih dahulu oleh Jabatan Pengairan dan Saliran Pahang untuk melakukan kajian yang lebih menyeluruh termasuklah melihat jenis pasir yang sesuai untuk ditambak di kawasan pantai terjejas,”katanya selepas meninjau keadaan hakisan di Pantai Tanjung Batu di sini, semalam.
Yang hadir sama, Pengarah Jabatan Pengairan dan Saliran Pahang, Ir. Mohd Noor Bidin; Pengarah Jabatan Alam Sekitar negeri, Mohd Sani Daud dan Pengurus Besar Pelancongan Pahang Datuk Ishak Mokhtar.

Menurut Mohd. Sharkar antara 10 kawasan pantai yang dikenal pasti terjejas teruk akibat hakisan pantai termasuklah Pantai Teluk Cempedak, Pantai Cherating, Pantai Nenasi dan Pantai Tanjung Batu.
Beliau berkata kos untuk menambak pantai berkenaan dengan pasir dianggarkan melibatkan kos kira-kira RM10 juta bagi satu kilometer pantai yang akan dimasukkan dalam perbelanjaan Rancangan Malaysia Ke-12.
“Kawasan yang ditambak dengan pasir ini dijangka akan dapat dikekalkan dalam jangka masa antara lima hingga 10 tahun akan datang bergantung kepada proses alam semulajadi,”ujarnya.-K!ONLINE


PDRM sedia jadi golongan terawal terima vaksin Covid-19
Oleh ROHANA MOHD. NAWI

18 Februari 2021, 5:25 pm
RANTAU PANJANG – Semua pegawai dan anggota Polis Diraja Malaysia (PDRM) sudah bersedia menjadi golongan terawal untuk menerima suntikan vaksin Covid-19 yang dijangka bermula pada awal Mac depan.
Pengarah Jabatan Keselamatan Dalam Negeri Dan Ketenteraman Awam (KDNKA) Bukit Aman, Datuk Seri Abd.Rahim Jaafar berkata, bagaimanapun, terdapat pegawai dan anggota yang mempunyai masalah kesihatan dan alahan akan dikecualikan selepas menerima nasihat dari Kementerian Kesihatan (KKM).
Katanya, keperluan mengambil vaksin Covid-19 itu amat penting kerana PDRM merupakan barisan hadapan penting yang bertugas di lapangan.
“Saya lihat semua pegawai dan anggota kita tiada masalah untuk suntikan vaksin. Cuma, bagi mereka yang menghadapi masalah kesihatan dan alahan tidak digalakkan menerima suntikan vaksin.
“Sebelum ini, ramai pegawai dan anggota kita yang dikesan positif Covid-19 malah ada juga telah meninggal dunia,” katanya.
Beliau berkata demikian ketika ditemui pemberita sewaktu mengadakan lawatan ke Markas Taktikal Pasukan Gerakan Am (PGA) Lubok Setol di sini hari ini.

Hadir sama, Timbalan Pengarah KDNKA, Datuk Kashuadi Ali dan Komander Briged Tenggara, Senior Asisten Komisioner Hassan Basri Ahmad Safar.
Mengulas lanjut, Abd.Rahim berkata, suntikan vaksin Covid-19 kepada pegawai dan anggota akan dilakukan secara berperingkat.
Katanya, borang suntikan Covid-19 telah diedarkan di semua bahagian PDRM seluruh negara selepas menerima arahan daripada Ketua Polis Negara, Tan Sri Abdul Hamid Bador.-K!ONLINE


SELangkah ditambah baik dengan fungsi kesihatan dan komersial
18 Februari 2021, 6:01 pm
PETALING JAYA – Aplikasi SELangkah telah dinaik taraf dalam usaha membantu membantu penduduk Selangor yang terkesan dari segi kesihatan dan ekonomi akibat pandemik Covid-19.
Penambahbaikan telah dilakukan melalui sistem penjejakan kontak kepada aplikasi yang menawarkan pelbagai kemudahan bagi memastikan penggunanya kekal selamat sepanjang pelaksanaan Perintah Kawalan Pergerakan (PKP).
Ciri-ciri yang terlibat dalam penambahbaikan adalah pengimbas dwi-sistem, pendaftaran masuk (check-in) menggunakan sistem GPS, paparan sejarah imbasan, dan buletin berkenaan Covid-19.
Menurut Ketua Pegawai Eksekutif Selangkah Ventures Sdn. Bhd. (pemilik ekosistem SELANGKAH), Tengku Iesta Tengku Alaudin, keselamatan dan kemudahan pengguna adalah keutamaan pihak syarikat.
“Ketika negara sedang menuju ke arah digitalisasi, penambahbaikan ini disasar bagi menawarkan perlindungan dan kemudahan buat semua,” ujarnya.
Terdahulu, aplikasi berkenaan telah dilancarkansecara maya oleh Menteri Besar Selangor, Datuk Seri Amirudin Shari baru-baru ini. K! ONLINE.


Sembilan premis guna sijil, logo halal tanpa kebenaran
Oleh NOR SHAFAWATI YUP

18 Februari 2021, 5:13 pm
SEREMBAN – Jabatan Hal Ehwal Agama Islam Negeri Sembilan (JHEAINS) mengesan sembilan premis perniagaan di negeri ini yang menggunakan sijil dan logo halal tanpa kebenaran dalam operasi bersepadu yang dijalankan pihaknya bersama beberapa agensi pada tahun ini.
Pengarah JHEAINS, Datuk Mohd. Zaidi Ramli berkata, antara premis yang terlibat dalam kesalahan perakuan atau penandaan halal ini adalah kilang makanan, premis makanan, pasar raya dan kedai runcit.
“Bagi memastikan pihak industri tidak menyalahgunakan logo halal atau apa-apa perakuan, penandaan halal, pihak JHEAINS telah menjalankan operasi yang melibatkan kerjasama pelbagai agensi seperti Kementerian Perdagangan Dalam Negeri dan Hal Ehwal Pengguna (KPDNHEP).
“Pada tahun lalu, JHEAINS telah menjalankan sebanyak lapan operasi bersepadu manakala setakat Februari ini, sembilan operasi bersepadu telah dijalankan,” katanya dalam kenyataan di sini hari ini.
Mohd. Zaidi berkata, kesalahan yang dikesan melibatkan penggunaan logo halal palsu, mempamerkan logo halal dan sijil halal syarikat lain tanpa kebenaran pihak berkuasa,
“Kesemua kes tersebut akan disiasat di bawah Akta Perihal Dagangan 2011 (Perakuan & Penandaan Halal) yang memperuntukkan hukuman denda sehingga RM200,000 atau penjara tiga tahun bagi kesalahan pertama atau kedua-duanya sekali,” katanya.

Beliau berkata, pihak industri perlu berhenti mengelirukan pengguna dengan sijil dan logo halal tanpa kebenaran bagi melariskan jualan mereka.
“Pihak JHEAINS tidak akan teragak-agak untuk mengambil tindakan kepada mana-mana premis yang melakukan kesalahan di bawah Akta Perihal Dagangan 2011.
“Orang awam juga dinasihatkan untuk memilih premis yang dipersijilkan halal dan memilih produk yang ada sijil halal yang sah dengan melayari www.halal.gov.my untuk mengetahui status halal sesebuah premis atau produk tersebut,” katanya lagi.-K!ONLINE


Ebit lew sewa gudang untuk kucing dan anjing jalanan
Oleh AHMAD SHAHERMAN SHAMSURI

18 Februari 2021, 5:56 pm
PETALING JAYA – Prihatin dengan nasib kira-kira 430 ekor anjing dan kucing jalanan yang hilang tempat tinggal selepas ‘penjaga’ haiwan itu dikenali sebagai ‘Mak Intan’ meninggal dunia dan tanah diambil untuk pembangunan, pendakwah terkenal, Ustaz Ebit Lew tampil menghulurkan bantuan.
Menerusi perkongsian Ebit Lew di laman Facebook, beliau telah mengambil inisiatif melindungi haiwan terbabit dengan menyewa sebuah gudang untuk dijadikan sebuah ‘zoo taman’ dengan bayaran kira-kira RM4,300 sebulan.
Menurut Ebit Lew, pihaknya juga akan menyiapkan segala kelengkapan yang diperlukan di gudang tersebut agar haiwan di situ selesa dan ‘penjaga’ baharu mereka yang terdiri daripada anak-anak arwah ‘Mak Intan’ senang untuk menguruskan haiwan terbabit.
“Saya terus bawa kontraktor dan Dr. Vet (haiwan) yang sentiasa membantu selama ini.
“Kita akan buat sistem kumbahan, sistem air, bilik pengasingan, tempat makanan,kipas, ‘ventilation’, dan tanah tempat bermain dan lobi tetamu supaya jadi zoo taman untuk kunjungan dan yang ingin membantu haiwan ini,”katanya di laman Facebooknya hari ini.
Mengulas lanjut, Ebit Lew berkata, anak-anak arwah Mak Intan terharu apabila kucing dan anjing jalanan peliharaan emak mereka kini dapat tinggal di kawasan baharu selepas tapak sedia ada bakal dibangunkan.

“Doakan ya. Semoga semuanya dimudahkan. Seminggu lagi semua anjing dan kucing kena dipindahkan.”ujarnya.
Terdahulu, dalam perkongsiannya semalam, Ebit Lew memaklumkan, kira-kira 300 ekor anjing dan 130 kucing tiada tempat tinggal tetap selepas ‘penjaga’ mereka meninggal dunia dan tanah tempat arawah jadikan sangkar haiwan terbabit akan diambil kembali untuk pembangunan bermula minggu depan.
“Kasihan tengok 300 ekor anjing dan 130 kucing, Mak Intan baru meninggal dunia minggu lepas kerana kanser.
“Selama 30 tahun kutip anjing dan kucing sakit, ubati, beri makan, dan tempat tingga dan ramai yang hantar pada mereka.
“Kini seminggu Mak Intan dah tiada anaknya menyambung usaha ibu bapa mereka beri makanan untuk anjing dan kucing ini,”ujarnya.-K! ONLINE.


Scammer menyamar guna gambar, nama Ketua Menteri Melaka
Oleh DIYANATUL ATIQAH ZAKARYA

18 Februari 2021, 5:09 pm
MELAKA – Pejabat Ketua Menteri Melaka mengesan tindakan tidak bertanggungjawab individu dipercayai scammer yang menggunakan gambar profil dan nama Ketua Menteri Melaka, Datuk Seri Sulaiman Md. Ali di aplikasi WhatsApp baru-baru ini.
Dalam satu kenyataan rasmi dikeluarkan, pihak kerajaan negeri menasihatkan orang ramai supaya berhati-hati dan tidak tertipu dengan sebarang penghantaran mesej menerusi WhatsApp atau media sosial lain yang menggunakan identitinya.
Katanya, pihaknya tidak teragak-agak untuk mengambil tindakan undang-undang termasuk membuat laporan polis jika mereka yang terlibat tidak menghentikan perbuatan berkenaan.
“Tindakan pihak yang tidak bertanggungjawab itu bukan sahaja boleh mencemarkan nama baik dan imej Ketua Menteri Melaka, bahkan boleh menyebabkan kerugian dan kesusahan kepada pihak yang terpedaya dan menjadi mangsa penipuan.
“Sehubungan itu, Datuk Seri Sulaiman Md. Ali meminta agar pihak yang tidak bertanggungjawab itu segera menghentikan perbuatan yang menyalahi undang-undang itu,” katanya dalam satu kenyataan.
Semalam, Datuk Bandar Majlis Bandaraya Melaka Bersejarah, Datuk Zainal Abu dan Yang Dipertua Majlis Perbandaran Hang Tuah Jaya, Datuk Shadan Othman dikatakan turut mengalami situasi sama apabila ada pihak didakwa menyamar menggunakan identiti mereka menerusi aplikasi WhatsApp.

Zainal menerusi satu kenyataan melahirkan rasa kesal apabila gambarnya dimanipulasi sebagai gambar profil oleh pemilik telefon tidak bertanggungjawab. Beliau turut menafikan nombor telefon yang tersebar itu merupakan miliknya.
Sementara itu, Ketua Polis Daerah Melaka Tengah, Asisten Komisioner Afzanizar Ahmad ketika dihubungi mengesahkan ada menerima laporan yang dibuat Zainal dan Shadan berhubung perkara itu, semalam.-K!ONLINE


‘Jaga privasi, dah rancang kahwin sejak 5 tahun lalu’
Oleh MOHD. HAIKAL ISA dan FARHANA AB RAHMAN

18 Februari 2021, 5:23 pm
PETALING JAYA – Tiada niat untuk merahsiakan perkahwinannya dengan suami, Imam Shah, pelakon jelita, Hannah Delisha sememangnya seorang yang amat berahsia terutama berkaitan hal peribadi.
Perkara itu didedahkan pengurusnya, Dura Aiman kepada Kosmo! Online sebentar tadi yang turut memaklumkan pelakon kelahiran Singapura itu akan berkongsi kenyataan media mempercincikan perkahwinan mengejutnya dengan lelaki juga merupakan seorang pelakon dari negara republik tersebut.
“Hannah is a very very private person. (Hannah merupakan seorang yang sangat-sangat menjaga privasi). Hannah akan keluarkan kenyataan media secepat mungkin.
“Macam saya cakap tak semua perkara saya boleh bercakap mewakili pihaknya. Bagi masa sedikit,” katanya Dura yang juga merupakan pengurus artis syarikat pengurusan, Prodigy Syndrome Management Malaysia kepada Kosmo! ketika dihubungi sebentar tadi.
“Hannah dan Imam sudah rancang berkahwin sejak 5 tahun lepas,” dedah Dura secara ringkas lagi.
Dalam pada itu, Dura berkata, gambar yang viral itu bukanlah adegan drama sebaliknya memang majlis akad nikah Hannah bersama Imam Shah.

“Majlis berkenaan ringkas dan kecil serta hanya dihadiri oleh keluarga terdekat saja. Cuma, saya tidak boleh berkongsi lebih lanjut kerana pihak pengurusan tidak terbabit dalam perkara ini.
“Kami dimaklumkan mengenai majlis nikah pada hari ini, cuma menurut Hannah, dia sendiri akan berkongsi butiran lanjut,” katanya.
Tambah Dura, pihak pengurusan sendiri tidak dapat ke Singapura kerana kekangan dari segi undang-undang bagi menyekat penyebaran Covid 19.
Terdahulu, Hannah atau nama lengkapnya, Hannah Adlina Blackburne Birch, 25, membuat kejutan dengan berkongsi foto dia selamat bernikah dengan seorang jejaka yang dikenali sebagai Imam Shah.
Perkara tersebut dikongsi sendiri oleh Hannah, 25, dalam satu hantaran Instagramnya sebentar tadi.
“Akhirnya selepas lima tahun. Alhamdulillah, saya cintakan awak @imamemy disertai dengan tanda pagar #imampadahannah,” tulis Hannah.
Sementara itu, dalam Instagram Imam, pengantin lelaki itu turut memuat naik hantaran dia sedang menyarungkan cincin pada jari manis pelakon yang popular menerusi drama Cinta Sekali Lagi itu. – K! ONLINE


Bekalan elektrik empat premis judi haram dipotong
Oleh SHAMSUL KAMAL AMARUDIN

18 Februari 2021, 5:45 pm
LUMUT – Polis dengan kerjasama Tenaga Nasional Berhad (TNB) hari ini memotong bekalan elektrik empat premis yang menjadi ejen penjualan loteri awam secara haram di daerah Manjung.
Tiga daripada premis itu terletak di Sitiawan manakala satu premis di Ayer Tawar dekat sini dan mereka berselindung di sebalik perniagaan kedai runcit, kedai menjual telefon bimbit serta kedai makan bagi menjalankan aktiviti itu.
Ketua Polis Daerah Manjung, Asisten Komisioner Nor Omar Sappi berkata, semua premis itu pernah diserbu antara lima hingga tujuh kali sebelum ini tetapi masih tidak serik menjalankan aktiviti itu.
“Oleh itu, hari ini polis mengambil keputusan memotong bekalan elektrik ke premis itu agar kegiatan itu dapat dihentikan terus.
“Tindakan ini dilakukan di bawah Seksyen 21A(1) Akta Rumah Judi Terbuka 1953,” katanya kepada pemberita selepas mengetuai operasi pemotongan bekalan elektrik itu di salah satu daripada premis itu di Taman Sitiawan Maju, Sitiawan dekat sini hari ini.
Nor Omar berkata, selain menjadi ejen penjualan loteri awam haram, premis tersebut juga dikesan melakukan aktiviti perjudian secara dalam talian.

Katanya, siasatan awal mendapati premis itu menjadi ejen dengan cara beroperasi tiga kali seminggu dan mendapat komisyen sebanyak 17 peratus bagi membolehkan mereka memperolehi pendapatan sampingan antara RM2,000 hingga RM3,000 sebulan.
“Selepas ini, jika premis terlibat memohon penyambungan bekalan elektrik, pihak TNB akan merujuk kepada pihak polis terlebih dahulu,” katanya.
Katanya, polis turut mencadangkan kepada Majlis Perbandaran Manjung (MPM) agar membatalkan lesen perniagaan premis tersebut.
Nor Omar juga berkata, dalam tempoh 1 Januari sehingga semalam, polis telah melakukan 38 serbuan dan 70 tangkapan untuk kesalahan berkaitan judi dengan lima daripadanya sudah didakwa di mahkamah.
Menurut beliau, menerusi Op Dadu sepanjang tahun lalu pula, IPD Manjung telah melakukan 271 serbuan dan melakukan 341 tangkapan dengan 176 kes didakwa di mahkamah manakala sebanyak 12 premis dipotong bekalan elektriknya. – K! ONLINE.